5 Pusat Empayar Gergasi Zaman Dulu Yang Masih Berdiri

Sesebuah tamadun bermula sebagai sebuah penempatan kecil yang mampu berkembang sehingga menjadi sebuah empayar gergasi. Bukti sejarah juga telah menunjukkan banyak tamadun dan empayar boleh berakhir mengakibatkan kepupusan empayar itu, atas seribu satu punca.

Bagi setiap kerajaan atau empayar, pembukaan pusat pemerintahan sebagai titik pentadbiran, ekonomi dan kemasyarakatan merupakan satu amalan biasa. Ada pusat kerajaan yang kekal gah beribu tahun lamanya, ada juga penempatan yang dulunya dijulang sebagai pusat pentadbiran akhirnya terbiar ditinggalkan.

Berikut adalah lima lokasi pusat kerajaan lama yang masih wujud dan berdiri, tetapi jauh daif berbanding era kegemilangannya.

Satu ketika dahulu, kerajaan Ayutthaya merupakan antara kerajaan paling kuat di rantau kita serta mampu berdiri setanding dengan kerajaan di tanah besar China dan India.

Muncul pada tahun 1351, kerajaan Ayutthaya bermula sebagai sebuah kerajaan tempatan kecil berstatus mandala di Lembah Chao Praya.

Pengaruh kerajaan itu pesat berkembang, sehinggalah konflik mula tercetus di antara kerajaan Ayutthaya dengan kerajaan Toungoo yang berpusat di Burma (Myanmar sekarang), mengakibatkan kejatuhan pertama Ayutthaya.

Bagaimanapun Raja Naresuan, raja ke 18 dalam dinasti Ayutthaya berjaya memulihkan kuasanya serta merampas kembali jajahannya.

Naresuan juga mampu menyatukan pemerintahannya dengan Empayar Sukhotai, menjadi asas kepada pembentukan negara Thailand kini.

Ayutthaya berkembang lebih gah sebagai sebuah bandar pelabuhan penting menjadi titik masuk ekonomi serantau, sebelum Burma kembali menceroboh pada abad ke 18 - memaksa Ayutthaya ditinggalkan.

Kini bandar yang satu ketika dulu gah di kalangan masyarakat antarabangsa tetap dipelihara ditingalkan dalam keadaan asal, tanpa ada banyak pihak gatal tangan mahu membangunkan tanah-tanah kosong di sana.

Sebelum Tokyo, Kyoto adalah pusat pentadbiran Jepun. Sebelum Kyoto? Nara adalah lokasinya.

Nara terpilih sebagai pusat kerajaan semasa pemerintahan Maharani Genmei, pemerintah ke 43 dalam sistem monarki Jepun, dinamakan Heiji-Kyo.

Kini digelarkan Nara, Heijo-Kyo berfungsi sebagai pusat pentadbiran selama hampir satu abad bermula pada tahun 710 dan berakhir pada tahun 784, selepas pemerintah Jepun memindahkan kedudukan mereka ke Kyoto.

Dalam era kemuncaknya, Nara merupakan sebuah bandar terancang besar dibangunkan berdasarkan kepada pelan pembangunan bandar Chang'an di China.

Menggunakan rekaan grid, setiap satu grid Heijo-Kyo dimanfaatkan sepenuhnya untuk mengangkat kedudukan bandar itu sebagai pusat ekonomi serantau.

Selepas perpindahan kerajaan, Heijo-Kyo mula diabaikan sehinggakan banyak kerosakan berlaku kepada struktur binaan-binaan yang pernah didirikan.

Kini istana Heiji-Kyo telah dibina semula namun bandar hebat itu tinggal kenang-kenangan.

Juga dikenali dengan nama Qaraqorum, pusat pemerintahan empayar Mongol yang satu ketika dulu pernah bergelar empayar paling digeruni dunia kini dikenali sebagai Harhorin.

Kehidupan masyarakat Mongol ketika era tersebut yang mengamalkan cara nomad, membuatkan pemimpin mereka ketiadaan satu pusat pentadbiran tetap yang boleh menyatukan semua urusan mereka.

Ekoran sebab serupa, struktur kepimpinan Mongol juga memerintah secara berasingan sehinggakan mereka tiada kaedah tetap dalam menguruskan dana pentadbiran yang diperlukan serta semua harta rampasan perang yang diperolehi.

Untuk menyelesaikan masalah ini, pemimpin kerajaan Mongol memilih satu tapak perkhemahan yang sering digunakan Mongol semasa era Gengis Khan sebagai pusat kerajaan mereka.

Terletak dalam Lembah Orkhon, lokasi itu mempunyai sumber air yang banyak tetapi kurang sesuai untuk dijalankan kawasan pertanian. Namun lokasinya cukup strategik dlam aspek ekonomi khasnya melibatkan pengaruh Jalan Sutera.

Di bawah pemerintahan Ogedei Khan, pembinaan bandar yang dikelilingi dinding tinggi yang dinamakan Karakorum, dimulakan pada tahun 1235 menggunakan khidmat tukang dari Parsi dan China.

Karakorum kekal sebagai pusat pentadbiran dan ekonomi orang Mongol yang terkenal, menjadi persinggahan pedagang dari serata tempat sehinggalah kerajaan Mongol berpindah ke Xanadu pada tahun 1263.

Kerajaan Sikkim merupakan kerajaan berpengaruh di sekitar banjaran Himalaya sekitar abad ke 17 dan 18, merangkumi kawasan yang kini terletak di Nepal, Tibet dan Myanmar.

Ditadbir DInasti Chogyal secara mutlak dari pusat pentadbiran mereka di Rebdentse, kerajaan Sikkim bertahan untuk tempoh lebih dua abad sehinggalah mereka dicerobohi orang-orang kerajaan Gorkha.

Gorkha mengambil alih kawasan tersebut selama lebih 40 tahun memulakan migrasi orang dari sekitar Nepal ke Sikkim, sehingga menjejaskan pecahan peduduk di sana.

Lebih teruk, bagi menghapuskan terus pengaruh Dinasti Chogyal, bandar Rabdentse dihapuskan.

Kerajaan Sikkim mula menggunakan pengaruh kuasa asing untuk merampas kembali kawasan taklukan mereka, mendapat bantuan British melalui Syarikat India Timur Inggeris.

Atas bantuan itu, Sikkim kembali berkuasa serta dinobatkan sebagai salah sebuah kerajaan yang dilindungi kuasa British.

Sikkim kekal sebagai sebuah kerajaan bebas yang duduk di bawah naungan India selepas British menyerahkan kuasa kepada India, selepas kemerdekaan negara itu.

Bagaimanapun ekoran insiden perkauman dan agama di Sikkim melibatkan kaum kerabat Chogyal terhadap orang Hindu,  protes yang tercetus mula menggugat kestabilan kuasa autonomi yang ada.

Satu referendum dijalankan bagi menentukan hala tuju negeri itu, dengan majoriti penduduk bersetuju untuk Sikkim masuk menyertai India.

Dinasti Chogyal dihapuskan pada 16 Mei 1975 dan Sikkim diterima sebagai salah sebagai negeri di bawah India.

Rabdentse kini menjadi antara lokasi sejarah lama masyarakat mereka dan tapak istana kerajaan Sikkim masih berjaya dipelihara, memperingatkan orang Sikkim kegemilangan nenek moyang mereka.

Sebelum Angkor Wat naik menjadi salah satu lokasi pelancongan terkenal dunia, di tapak yang sama pernah berdiri pusat pentadbiran kerajaan Khmer sejak abad ke 9.

Kerajaan Khmer pada awalnya mentadbir di beberapa lokasi berbeza sebelum memutuskan bahawa lokasi yang kini kita kenali sebagai Angkor di Kemboja, adalah lokasi terbaik mereka berpusat.

Diasaskan pada tahun 802 oleh Raja Jayavarman II, kehebatan Khmer sebagai kuasa besar berkembang meliputi (kini) Thailand, Kemboja, Vietnam dan Laos sehinggakan pada zaman kemuncaknya, Khmer mempunyai keluasan taklukan lebih besar berbanding Empayar Byzantine Rom.

Binaan-binaan hebat yang masih tinggal di Angkor Wat menjadi bukti tamadun mereka cukup menakjubkan.

Kajian NASA menggunakan imbasan satelit membuktikan sekitar abad ke 13 sehingga abad ke 15, Angkor atau nama sebenarnya Yaśodharapura, merupakan bandar pra-industri terbesar di dunia.

Seperti banyak pusat kerajaan lain dalam senarai ini, Yaśodharapura jatuh kepada serangan luar, yang dilakukan kerajaan Ayutthaya diketuai Raja U Thong pada tahun 1352.

Bandar itu berjaya dirampas kembali oleh orang-orang Khmer hampir dua dekad kemudian.

Hanya selepas serangan lebih padu dilakukan Raja Borommarachathirat II, raja kerajaan Ayuthhaya pada abad ke 15 - akhirnya Yaśodharapura atau Angkor dimusnahkan dan ditinggalkan.

Kini kerajaan Kemboja harus dipuji berjaya memulihara saki baki apa yang masih tinggal di sana, untuk dijadikan kenangan sejarah bahawa orang Khmer pernah bergelar masyarakat paling maju di dunia dari segi perbandaran.


Kisah Perjanjian Keamanan Pertama di Dunia - Perjanjian Kadesh

Perjanjian damai terawal yang diketahui masih terpelihara telah dibuat pada 1271BC dan ditandatangani oleh firaun Mesir, Ramses II (Ramses the Great), dan Hattusilis III, Raja Het.

Dua salinan perjanjian itu dibuat - satu dalam hieroglif, satu lagi dalam bahasa Mesopotamia Akkadia (atau Babylonia-Assyria). Dalam perjanjian itu, kedua-dua pihak bukan sahaja bersetuju untuk menamatkan bertahun-tahun peperangan antara Mesir dan Hatti (di Turki masa kini).

Perjanjian damai itu juga menandakan persetujuan pakatan bersama sekiranya berlaku pencerobohan asing atau dalam negeri dan ekstradisi pemberontak, pelarian dan politik. Keamanan yang dicapai kekal selama 40 tahun sehingga kejatuhan Empayar Hittite.

Pada dinding Kuil Karnak di Luxor, Mesir dan pada kuil Firaun Ramesses II di Thebes, terdapat ukiran yang menggambarkan pertempuran hebat melawan "Raja Khatti yang Agung" dan perjanjian damai yang dipalsukan dengan mereka.

Tulisan hieroglif yang dikenali sejak zaman dahulu, pertama kali diterjemahkan oleh Jean-François Champollion pada awal abad ke-19, mencetuskan minat baharu di kalangan orang barat di Mesir Purba. Pada tahun 1858, telah dikenalpasti bahawa Raja Agung Khatti adalah orang Het yang memerintah di Anatolia (Turki pada zaman ini).

Lapan tahun kemudian, pada tahun 1906, ahli arkeologi Jerman Hugo Winckler menemui dan menggali ibu kota Hittite, Hattusa, dalam runtuhan berkubu Boğazkale di Turki.

Dalam tinggalan istana terbesar, mereka menemui 10,000 tablet tanah liat yang ditulis dengan cuneiform yang mendokumentasikan banyak aktiviti diplomatik orang Het. Pencarian itu juga menemui tiga tablet di mana teks perjanjian tertulis yang teksnya sepadan dengan yang terdapat pada dinding kuil Mesir.

Perjanjian damai Mesir–Het, juga dikenali sebagai Perjanjian Kadesh, ialah perjanjian damai pertama yang direkodkan di dunia. Ia juga merupakan satu-satunya perjanjian purba di Timur yang versi kedua-dua pihak masih  terpelihara rapi sehingga ke hari ini.

Perjanjian itu ditandatangani untuk menamatkan permusuhan yang lama antara Empayar Hittite dan Mesir, yang telah berjuang selama lebih dua abad untuk mendapatkan penguasaan ke atas tanah Mediterranean timur.

Konflik itu memuncak dengan percubaan pencerobohan Mesir pada 1274 SM yang berjaya digagalkan oleh orang Het di kota Kadesh di Sungai Orontes (kawasan yang kini dikenali sebagai Syria). Pertempuran Kadesh mengakibatkan kedua-dua pihak mengalami korban yang besar, tetapi kedua-duanya juga tidak dapat mengiktiraf kemenangan dalam pertempuran atau peperangan tersebut.

Konflik berterusan tanpa konklusif selama kira-kira lima belas tahun lagi sebelum perjanjian itu ditandatangani. Walaupun ia sering disebut sebagai "Perjanjian Kadesh", ia sebenarnya telah ditandatangani lama selepas pertempuran itu malah perkataan "Kadesh" juga tidak disebut dalam ks perjanjian dalam tersebut..

Perjanjian itu dianggap telah dirundingkan oleh perantara tanpa kedua-dua raja pernah bertemu secara peribadi. Kedua-dua pihak mempunyai kepentingan bersama dalam berdamai; Mesir menghadapi ancaman yang semakin meningkat daripada "Orang Laut", manakala orang Het bimbang tentang peningkatan kuasa Assyria ke timur.

Perjanjian itu telah disahkan pada tahun ke-21 pemerintahan Ramesses II (1258 SM) dan terus berkuat kuasa sehingga Empayar Hittite tumbang ke tangan Assyria, hampir satu abad kemudian.

Perjanjian damai antara Ramesses II dan Hattušiliš III adalah luar biasa kerana setiapa apa yang dipersetujui dinyatakan secara jelas dalam perjanjian tersebut. Seperti mana-mana perjanjian moden, perjanjian itu dibahagikan kepada beberapa perkara dan setiap pihak membuat ikrar persaudaraan dan keamanan antara satu sama lain dari segi objektif.

Mereka bersetuju bahawa mereka tidak akan melakukan tindakan pencerobohan terhadap satu sama lain, akan menghantar pulang pelarian politik dan penjenayah masing-masing dan mereka akan membantu satu sama lain dalam menyekat pemberontakan daripada musuh masing-masing.

Selepas membentuk pakatan dengan Hatti, Ramesses mula memfokuskan kekayaan dan tenaganya ke arah projek bangunan domestik, yang membawa kepada projek pembinaan yang meluas seperti pembinaan kuil Abu Simbel yang megah. Terdapat juga bukti bahawa Ramesses cuba mewujudkan ikatan kekeluargaan yang lebih kuat dengan Hatti dengan mengahwini seorang puteri Hittite.


ChVK Wagner : Askar Operasi Rahsia Jahat Kerajaan Russia

Ketika artikel ini ditulis, operasi khas kerajaan Russia yang dilakukan ke atas Ukraine masih berlangsung.

Dari laporan tentang perkembangan di sana apa yang berlaku telah layak dikatakan kempen jenayah perang, selepas penemuan banyak mayat orang awam yang dibunuh dalangnya tentera Russia.

Dalam semua kekejaman Russia di Ukraine, satu nama sedang semakin kerap kedengaran; The Wagner Group atau Kumpulan Wagner.

Kumpulan Wagner adalah pihak yang didakwa bertanggungjawab melakukan pembunuhan kejam orang awam, khasnya yang berlaku di pekan Bucha; sebuah pekan dengan populasi hampir 37 ribu orang penduduk terletak dalam Kiev.

Siapakah Kumpulan Wagner dan apakah hubungan mereka dengan kerajaan Russia?

The Wagner Group adalah angkatan perang berstatus private military contractor (PMC) atau kontraktor angkatan perang; bergerak secara bebas daripada pengaruh mana-mana kerajaan atau politik.

Jika anda ingin memahami apa itu sistem PMC, anda boleh rujuk dulu artikel kami tentang topik ini. Kami syorkan anda fahamkan dulu perbezaan antara PMC dengan angkatan pertahanan biasa.

Kumpulan Wagner di atas kertas adalah sebuah PMC, tetapi hubungan di antara mereka yang terlibat dalam kumpulan itu dengan individu-individu berpengaruh kerajaan Russia khasnya Vladimir Putin sendiri; menunjukkan Kumpulan Wagner sebenarnya bertindak sebagai proksi kerajaan Russia apabila ada operasi-operasi tertentu yang sulit perlu dijalankan.

Operasi yang dimaksudkan,biasanya merujuk kepada operasi yang bercanggah dengan undang-undang antarabangsa menyelia tatacara peperangan.

Walaupun Russia mempunyai unit khas dalam tentera iaitu Unit GRU yang sangat dikagumi mempunyai keupayaan untuk menjalankan operasi khas, ada ketikanya operasi ketenteraan perlu dijalankan luar daripada kebiasaan.

PMC yang bersifat antrabangsa merupakan kumpulan askar upahan yang bergerak sebagai skuad pertahanan persendirian, layak beroperasi secara rasmi di negara-negara seperti Amerika Syarikat, United Kingdom dan China.

Walau bagaimanapun Russia mempunyai undang-undang yang menghalang penglibatan pihak awam dalam angkatan pertahanan secara persendirian.

Tetapi satu insiden yang berlaku, menyebabkan Russia memilih untuk membenarkan PMC melibatkan warga Russia ditubuhkan, walaupun tidak diiktiraf perlembagaan mereka.

Semuanya bermula selepas kerajaan Qatar pada bulan Jun 2004 mensabitkan kesalahan ke atas dua warga Russia, atas tuduhan membunuh pemangku presiden Chechnya, Zelimkhan Yandarbiyev.

Kerajaan Russia ketika itu  berdepan kritikan dan tuduhan keras masyarakat dunia mendakwa penglibatan kerajaan itu dalam insiden pembunuhan tersebut - walaupun di atas kertas, kedua-dua tertuduh dilaporkan bergerak sendiri.

Bimbang kejadian sama berulang, Russia memilih untuk memperkenalkan beberapa akta baru yang digarap agar mampu menyelia pergerakan firma-firma ketenteraan persendirian dan pada masa sama, membolehkan Russia 'tidak dilibatkan' dengan risiko pergerakan kumpulan ini.

Vladimir Putin sendiri mula menyuarakan sokongan agar sistem PMC yang mampu diselia dari balik tirai, diperkenalkan di Russia.

Pada tahun 2012, organisasi KCCO atau Командование сил специальных операций (Pejabat Pentadbiran Angkatan Operasi Khas) ditubuhkan di Russia.

Tujuannya adalah untuk menyelia semua PMC yang berdaftar di Russia, bergerak secara sendiri serta tidak berkait dengan angkatan pertahanan Russia di bawah kendalian kerajaan.

Berbeza dengan Amerika Syarikat dan Eropah yang menggelarkan kontraktor tentera sebagai PMC, Russia menamakan kontraktor mereka sebagai Силы специальных операций atau CCO (Angkatan Operasi Khas).

Setiap syarikat pengendali CCO tidak dibenarkan mempunyai anggota tetap. Lantikan anggota skuad dan komander terlibat perlulah dilakukan dengan kaedah bersifat 1 tugasan 1 kontrak, berbeza dengan sistem di negara lain yang membenarkan anggota mencapai persetujuan sendiri dengan syarikat pengendali.

Syarat ini dikatakan perlu diperkenalkan kerana setiap CCO di Russia didakwa secara tidak rasmi, hanya bertindak berdasarkan arahan sulit yang dikeluarkan individu berpangkat tinggi dalam kerajaan atau angkatan tentera.

Sekiranya CCO di Russia dikuasai sepenuhnya komander bersifat kekal seperti di USA atau UK, kemampuan Russia untuk mengawal pergerakan CCO diramal terjejas.

Dalam masa yang sama, sistem yang memastikan pertukaran komander dan anggota ini juga memudahkan Russia menafikan penglibatan mereka dalam operasi yang berlaku.

Kumpulan Wagner dikatakan dimiliki Yevgeny Prigozhin, seorang individu berstatus oligarki di Russia yang cukup raoat dengan Putin.

Ekoran pengaruh tidak rasmi Putin, kini Wagner atau nama rasminya ChVK Wagner telah berkembang menjadi kumpulan CCO paling berpengaruh Russia.

Selain Kumpulan Wagner ada beberapa lagi CCO Russia beroperasi di serata dunia, seperti E.N.O.T yang aktif di Syria dan Feraks yang bertempat di Iraq, Afghanistan dan Sri Lanka.

Duduk dalam kedudukan unik, CCO dari Russia seperti Kumpulan Wagner beroperasi dalam situasi yang jelas menguntungkan mereka

Kedudukan mereka samar-samar dalam segala aspek, tidak jelas apakah struktur organisasi CCO itu dan undang-undang manakah yang mengawal tindak tanduk mereka, kerana mereka tidak diiktiraf dalam sistem keadilan Russia.

Ini memberikan kelebihan kepada Kumpulan Wagner bertindak menggunakan apa saja cara yang dirasakan perlu.

Kerajaan Russia juga tidak perlu melaporkan jumlah korban melibatkan kumpulan CCO seperti Wagner di Parlimen.

Senang kerajaan Russia nak cuci tangan terhadap apa yang dah berlaku kerana kondisinya direka agar tidak ada pihak dipersalahkan, sekiranya CCO dari Russia melakukan jenayah perang semasa operasi.

Kumpulan Wagner terkenal di seluruh dunia selepas penglibatan mereka dalam krisis yang berlaku di Syria, Libya, Afrika Tengah, Mali dan kini Ukraine; di mana operasi yang mereka jalankan memegang etos 'matlamat menghalalkan cara.'

Apa yang membimbangkan, tidak ada pihak setakat ini dapat mengenalpasti atas arahan siapakah kekejaman demi kekejaman yang dilakukan oleh Kumpulan Wagner  berpunca, sama ada anggota yang dilantik bertindak sendiri ataupun memang mereka diarahkan untuk bertindak sebegitu rupa sejak mula.

Melalui pintasan isyarat radio yang berjaya dilakukan agensi risikan Jerman BND, wujud petunjuk bahawa insiden pembunuhan beramai-ramai yang berlaku melibatkan penduduk Bucha didalangi Kumpulan Wagner.

Pembunuhan orang awam yang berlaku melibatkan mangsa yang diikat sebelum dibunuh dan dibiarkan saja mayat nereka bergelimpangan didakwa tindakan Wagner, dinafikan oleh Russia.

Lebih menarik, Russia mendakwa  pembunuhan itu adalah helah Ukraine sebagai salah satu usaha memburukkan imej Russia di mata dunia.

Setakat ini dianggarkan ada lebih 400 mangsa pelbagai status, sama ada orang awam dan juga anggota tentera telah terbunuh hanya di Bucha.

Beberapa pusara besar menempatkan mayat yang telah diseksa di temui di kawasan bernama Zabuchchya.

Apa yang kita tahu berdasarkan informasi yang dilaporkan, majoriti mangsa yang ditemui adalah orang awam tidak bersalah, dikenalpasti diseksa di beberapa lokasi sebelum dibunuh.

Beberapa lokasi berbeza menunjukkan kumpulan-kumpulan orang awam ditembak mati dalam keadaan tangan berikat di belakang tubuh.

Modus operandi yang dijalankan di Bucha mudah berdasarkan penjelasan saksi.

Kumpulan-kumpulan tentera pro-Russia akan menyerbu masuk mana-mana kediaman yang masih berpenghuni, dengan alasan mahu melakukan pemeriksaan dokumen dan alat telekomunikasi.

Penduduk yang didapati mempunyai sebarang maklumat atau data disifatkan anti-Russia akan dikumpulkan, sebelum di bawa ke lokasi berbeza untuk dibunuh.

Jalan lebih singkat, ramai terus ditembak mati di situ di kediaman mereka biasanya dalam bilik bawah tanah.

Kumpulan Wagner dinamakan sebagai angkatan yang bertanggungjawab bertindak dalam kempen pembunuhan di Bucha, walaupun kerajaan Russia terus kental menafikan apa yang telah berlaku.

Ketika ini dianggarkan ada lebih 1,000 anggota yang beroperasi secara kontrak dengan Kumpulan Wagner di Ukraine. Belum ditemui bukti jelas yang mampu menunjukkan siapakah mereka, kenapa mereka ada di sana dan atas arahan siapa mereka bertindak.

Apa yang kita tahu, mereka ada di Ukraine dan menurut saksi, skuad Kumpulan Wagner mampu membunuh dengan sewenang-wenangnya siapa saja tak kiralah orang tua, anak kecil dan juga wanita.


7 Rantai Penyanyi Rap Paling Mahal di Dunia

Dalam dunia hip-hop, rantai yang dipakai penyanyi rap adalah lebih daripada sekadar barangan kemas. Ia sebaliknya adalah simbol kepada status seseorang penyanyi itu. Boleh dikatakan hampir semua penyanyi rap mempunyai rantai unik yang menjadi identiti mereka.

Barangan kemas yang mahal ini menjadi penanda aras kepada pencapaian kerjaya mereka dalam dunia hip-hop. Selama berdekad-dekad lamanya, penyanyi rap dilihat bersaing untuk menonjolkan barangan kemas termahal dan paling unik yang mereka miliki berbanding pesaing-pesaing lain.

Berikut adalah senarai beberapa rantai penyanyi rap paling mahal di dunia.

Takeoff adalah salah seorang penyanyi rap yang merupakan anggota kumpulan Migos selain Offset dan Quavo. Selain dikenali kerana sering memakai kaca mata berwarna warni, Takeoff turut mempunyai rantai berlian yang mengagumkan.

Rantai besar yang dinamakan Solar System ini mungkin merupakan rantai yang mempunyai reka bentuk paling rumit dalam senarai ini. Rantai ini mempunyai bola-bola yang tergantung padanya yang melambangkan planet-planet dalam sistem suria dengan medallion bertatahkan berlian besar sebagai matahari.

Rantai seberat hampir 1 kg ini mengandungi 200 karat berlian dan Takeoff berbelanja sejumlah RM 2.1 juta untuk rantai ini.

Rantai penyanyi Lil Jon yang dinamakan sebagai Crunk Ain't Dead ini suatu masa dahulu pernah diiktiraf oleh Guinness Book of World Records sebagai rantai penyanyi rap paling mahal.

Rantai seberat 2.3kg ini mengandungi lebih daripada 3,700 berlian putih berjumlah 73 karat. Sama seperti Takeoff, Lil Jon berbelanja sebanyak RM 2.1 juta untuk rantai sebesar 7.5 inci ini.

Penyanyi yang boleh dianggap sebagai pemain lama dalam industri hip-hop ini telah menghasilkan sebanyak 7 album dan 15 singles.

Rantai Twin Panther yang dimiliki oleh penyanyi Gucci Mane ini tidak kelihatan seperti kebanyakan rantai yang biasa dipakai penyanyi rap terkenal lain. Bahkan, rantai ini tidak mempunyai medallion atau pingat.

Walau bagaimanapun, rantai yang diukir menyerupai kepala harimau kumbang ini tetap dianggap unik dan merupakan antara rantai penyanyi rap termahal.

Secara keseluruhannya, rantai bernilai RM 2.1 juta ini mempunyai 1,800 permata yang ditanam padanya. Gucci Mane mempunyai banyak lagi koleksi rantai mahal tetapi Twin Panther adalah yang termahal di antara semua.

Penyanyi rap yang berasal dari Jamaica ini terkenal dengan lagu-lagunya yang mempunyai unsur rap dan raggae. Penyanyi bertaraf dunia yang terkenal dengan lagu Beautiful Girls ini turut mempunyai antara rantai termahal dalam dunia hip-hop.

Rantai yang diberi nama 64 Crayons ini dihasilkan mengikut bentuk kotak crayon. Ia dihasilkan daripada emas putih dan berlian berwarna untuk melambangkan crayon itu. Pada bahagian belakang pingat rantai ini ditulis "Go crayons."

Rantai bernilai RM 2.1 juta ini bukan sahaja merupakan antara rantai termahal dunia tetapi juga adalah crayon paling mahal di dunia.

Penyanyi rap Mike Jones mungkin tidak begitu dikenali ramai tetapi dia mempunyai antara barangan kemas termahal dalam senarai ini. Rantai yang dinamakan sebagai Ice Age ini dihasilkan daripada berlian dan emas putih dengan pingat bertulis "Ice Age."

Pada tahun 2009, penyanyi rap itu mendapati bahawa rantainya yang bernilai RM 4.23 juta ini telah hilang di kediamannya dan dipercayai dicuri oleh rakan terdekatnya.

Mujurlah, dia menginsuranskan rantai yang mahal ini dan berjaya membuat tuntutan serta mendapatkan wangnya semula.

Penyanyi Pharrell Williams menghasilkan rantai yang dikenali sebagai N.E.R.D. pada tahun 2006. Rantai itu dihasilkan dan dinamakan sempena memperingati kumpulan yang ditubuhkannya pada tahun 1999.

Walau bagaimanapun, kumpulan N.E.R.D hanya mampu bertahan selama 6 tahun sebelum dibubarkan pada 2005 di mana Williams bergerak secara solo.

Rantai N.E.R.D diiktiraf sebagai salah satu rantai penyanyi hip-hop termahal pernah dihasilkan. Rantai ini dihasilkan daripada emas dan dicorakkan dengan berlian putih dan pelbagai batu permata berharga lain. Pingat pada rantai ini menampilkan versi Pharrell Williams dan ahli kumpulan N.E.R.D. yang lain.

Rantai penyanyi rap paling mahal adalah loket The Face yang dipakai oleh penyanyi Rick Ross. Penyanyi ini menempah rantai dengan kalung yang menyerupai wajahnya sendiri.

Rantai replika wajah penyanyi ini dihasilkan daripada emas, berlian dan pelbagai batu permata lain. Pada harga RM 6.35 juta, rantai ini mendapat julukan sebagai rantai penyanyi rap paling mahal di dunia.

Penyanyi yang berasal dari Miami ini turut mempunyai koleksi besar pelbagai barangan hiasan mewah yang lain seperti gelang dan jam tangan. Bahkan, dia yang meminati permainan video turut mempunyai koleksi permainan video yang unik dan sukar ditemui.


5 Boyband Paling Cringe Yang Mungkin Anda Tak Pernah Dengar

Lebih 2 dekad dulu, fenomena industri hiburan antarabangsa tertumpu kepada usaha mencari 'boyband'; kumpulan individu kacak yang menyanyi dan menari, tanpa benar-benar mementingkan kualiti.

Antara boyband paling mahsyur dan berkualiti seperti boyband veteran New Kids on the Block, Backstreet Boys, N'Sync, Westlife, Boyzone dan 98 Degrees. Bagi generasi muda nama seperti One DIrection, Jonas Brothers dan sudah pastilah BTS adalah antara boyband berpengaruh.

Sebenarnya ada banyak boyband yang kurang menyengat, bukan saja menyakitkan telinga bahkan turut menyakitkan hati dan mata kita. Berikut adalah lima kumpulan boyband yang cukup cringe dan jelas ditubuhkan hanya untuk keuntungan semata-mata.

Natural asalnya sebuah kugiran di mana anggotanya memainkan instrumen sendiri.

Bagaimanapun atas kekangan bajet logistik yang dihadapi setiap kali perlu melakukan persembahan, Natural memilih untuk menukarkan kugiran mereka menjadi sebuah kumpulan a'capella.

Selepas single pertama mereka gagal menawan hati peminat muzik pop di Amerika Syarikat, Natural mula bekerja dengan produser terkenal Lou Perlman yang bertanggungjawab membina kerjaya boyband mega seperti N'Sync.

Hasil kerjasama itu, Natural dan Perlman mengalih arah, memfokuskan peminat di Jerman yang akhirnya menjadi pasaran paling popular kumpulan boyband ini.

Kejayaan di Jerman membuka pasaran Natural ke Asia khasnya Asia Tenggara di mana Natural mula mengungguli telinga gadis di Filipina, Jepun dan juga Malaysia.

Ketika era populariti boyband mula menurun, Natural cuba kembali kepada konsep asal kugiran namun persengketaan mula melanda anggotanya. Selepas salah seorang anggota pengasas kumpulan ini melanggar perjanjian kontrak, kumpulan ini mula membawa haluan sendiri dengan seorang anggota asal.

Cubaan untuk menaikkan semula nama Natural dengan nama baru 'New Natural' yang membawakan konsep rock gagal lebih teruk dalam pasaran.

O-Town merupakan antara boyband yang pernah disebut-sebut peminat muzik Malaysia, kerana berdasarkan ingatan penulis saluran TV kita agak kerap memainkan klip promo kumpulan ini.

Popular dengan lagu 'Liquid Dreams', pasti ramai yang pernah menyanyikan lagu ini semasa muda tanpa mempedulikan apa isi sebenar lagu tersebut.

'O-Town' bermula sebagai kumpulan yang ditubuhkan daripada rancangan realiti TV yang dihakimi juga oleh Lou Perlman (pengurus boyband Natural di atas).

Selepas tamat kontrak dengan rancangan tersebut, O-Town menandatangani kontrak rakaman, melancarkan lagu popular mereka yang jelas agak kotor mesejnya dan mampu menduduki tangga ke 5 carta Billboard.

Pencapaian itu tidak membantu kualiti vokal O-Town yang jelas tidak berkemampuan untuk menyanyi secara langsung. Walau bagaimanapun kelemahan itu tidak menghalang peminat mereka terus mendambakan lima anak muda ini.

Selepas berpecah pada tahun 2003, O-Town kembali bergabung pada tahun 2013 dengan tiga anggota asal, melancarkan dua album pada tahun 2014 dan 2019.

Kami yakin ramai wanita separa usia masih curi-curi mendengar lagu 'Liquid Dreams' apabila ada masa. Jika ya, cuba semak kembali lirik lagu ini dan fahami apa maknanya.

Sebuah kumpulan boyband yang hanya popular di Kanada dan kurang dikenali di serata dunia, 3Deep dianggotai dua pemuda dari Amerika Syarikat serta seorang lagi dari Kanada yang tidak gemar mengenakan butang baju.

Seperti kumpulan boyband lain sezamannya, mesej memuja wanita menjadi tunjang utama lagu-lagu 3Deep. Bagaimanapun apabila bergerak sebagai sebuah trio, persembahan 3Deep pada penulis agak kurang mantap berbanding kumpulan lain yang lebih ramai anggotanya.

Kemunculan kumpulan ini yang membariskan dua orang pelakon baru meningkat naik menyebabkan ada pihak melihat cubaan menubuhkan 3Deep, hanyalah satu langkah syarikat rakaman mengambil peluang menubuhkan kumpulan 'mee segera' ketika trend boyband sedang memuncak.

Tanpa benar-benar mencipta impak 3Deep hanya bertahan 2 tahun, berkubur pada tahun 2001.  Walaupun begitu, kerjaya mereka sebagai sebagai pelakon kekal berusia panjang.

Dua anggota 3Deep masih aktif membintangi drama-drama popular, ketika ini sudah berusia 50-an. Tidak ramai peminat mereka menyedari pelakon-pelakon ini pernah menjadi anggota boyband.

Satu-satunya kumpulan dari Malaysia yang penulis rasakan layak duduk dalam senarai ini, kumpulan Impression menggabungkan nama popular dalam industri hiburan tanahair iaitu pelakon Eidzlan Yusof dan Norman Hakim serta bintang baru lakonan Sani Salleh.

Melalui single pertama 'Jatuh Hati', peminat mula mengenali sisi muzikal Eidzlan, Norman dan Sani yang sebelum itu lebih sinonim dengan bidang lakonan.

Bila dah tiga anggotanya pelakon dan diminta menubuhkan boyband, kita pun dah boleh agak dah kan hala tuju kumpulan ini bagaimana....kita tahu sangat mereka disatukan kerana kacak dan bukan kerana kualiti vokal.

Jelas sekali kualiti vokal yang dimiliki kumpulan Impression lemah. Lontaran vokal yang kelam-kabut bukan saja mampu didengari dalam persembahan secara langsung bahkan turut kedengaran dalam rakaman album.

Impression hanya mengeluarkan satu album dan karier mereka sebagai kumpulan boyband tidak bertahan lama, tetapi sempat jugalah mereka mengumpul kumpulan peminat setia. Tak percaya, cuba tanya wanita-wanita yang dah berusia 40-an dan 50-an minat tak kumpulan Impression?

Eidzlan dan Norman kembali dalam bidang lakonan sehingga menjadi antara orang kuat industri.

Sementara Sani pula memilih jalan berbeza, mengambil risiko memulakan perniagaan bas ekspress yang akhirnya membawa kepada penubuhan syarikat pengendali bas Sani Ekspress - kini merupakan antara syarikat bas ekspress popular di Malaysia bagi orang pantai timur.

DI antara semua boyband yang ada - penulis merasakan b4-4 adalah boyband paling teruk, cringe dan memalukan. Jika anda rasakan lagu 'Liquid Dreams' dendangan O-Town teruk, single kumpulan b4-4 lebih memalukan.

Disebut sebagai 'Before Four', kumpulan dari Kanada ini dianggotai tiga anggota dengan dua diantaranya adalah pasangan kembar. Mereka menandatangani kontrak pada tahun 1999, seterusnya melancarkan album pertama mereka yang meletup di Kanada.

Selepas kegagalan album kedua mereka yang dilancarkan dalam tahun 2003, b4-4 memilih untuk menamatkan kontrak. Kumpulan ini dibubarkan.

Kenapa kumpulan ini layak digelarkan kumpulan boyband paling cringe antara semua kumpulan boyband? Tonton video di atas sampai habis. Baca liriknya yang sarat dengan makna tersirat. Renung wajah setiap anggota kumpulan itu. Tengok bagaimana gaya mereka menari. Urgh.

Melihat video di atas mampu membuatkan orang yang tak suka BTS pun boleh rasa BTS cool.


Kisah Eksperimen Kesatuan Soviet Hapuskan Cuti Hujung Minggu - Nepreryvka

Secara umumnya, kebanyakan syarikat di dunia mengamalkan tempoh bekerja selama 5 hari seminggu dimana terdapat 2 hari yang diperuntukkan setiap minggu (biasanya Sabtu dan Ahad) bagi membolehkan para pekerja berehat.

Polisi bekerja 5 hari seminggu ini dipopularkan oleh syarikat pengeluar kereta Ford pada tahu 1926 dan perkara ini pernah kami tulis dalam artikel Kenapa Kita Kerja 5 Hari Setiap Minggu?. Namun ada individu yang bekerja 6 hari seminggu atau bekerja mengikut masa syif seperti yang diarahkan syarikat.

Namun, mungkin tidak ramai yang tahu satu ketika dahulu sekitar tahun 1929 pihak Kesatuan Soviet pernah melakukan satu eksperimen untuk mengubah cara kerja manusia dengan menghapuskan cuti hujung minggu bagi para pekerja.

Revolusi perindustrian pada ketika itu telah menyebabkan perubahan dan pembaharuan radikal bagi pekerja buruh, yang setiap satunya didorong oleh keperluan untuk pertumbuhan ekonomi dan pembangunan infrastruktur yang lebih pantas.

Kerajaan pimpinan Stalin berusahan mendorong golongan proletariatnya untuk mencapai matlamat baru ini dan bekerja lebih keras dengan memperkenalkan polisi baru bagi membolehkan produktiviti dapat dipertingkatkan.

Seorang ahli ekonomi, Yuri Larin, mencadangkan apa yang dipanggil nepreryvka atau 'minggu kerja berterusan'. Polisi ini menghapuskan pengiktirafan umum hari Ahad sebagai hari rehat dan sebaliknya menguatkuasakan minggu lima hari bekerja dengan sistem cuti pelik.

Dalam sistem mingguan yang disemak semula ini, pekerja dalam semua industri perlu bekerja selama empat hari dan berehat pada hari kelima. Uniknya ialah hari kelima ini tidak sama untuk semua individu. Sebaliknya, setiap orang akan bercuti mengikut jadual yang unik.

Yakin dengan rancangan itu, Yuri Larin berjaya mendapatkan persetujuan Stalin dan atas nama revolusi perindustrian, sistem minggu kerja baru tersebut telah dilaksanakan.

Seluruh tenaga kerja dibahagikan kepada lima kumpulan dan setiap kumpulan diberikan hari cuti sama seperti sistem syif yang biasanya diamalkan dari segi jam dan bukan hari. Dengan cara ini, empat perlima daripada golongan pekerja akan bekerja pada setiap hari. Dengan cara ini, produktivi dapat dipertingkatkan.

Walaupun sistem kerja baru ini pada awalnya memberikan kesan yang positif, lama-kelamaan ia mula menampakkan keburukannya. Sistem bekerja secara syif ini bermakna setiap pekerja tidak lagi boleh berehat bersama ahli keluarga dan rakan-rakan mereka yang bekerja dalam syif  yang berlainan.

Sistem sosial masyarakat semakin renggang dan berantakan. Orang-orang yang biasanya ke gereja menjadi tidak konsisten dengan amalan mereka, kerana tidak ada satu hari yang diperuntukkan untuk berehat dan menunaikan ibadah secara berjemaah lagi.

Pekerja yang tidak berpuas hati mula memprotes, sedih dan marah dengan kesunyian hidup dan tekanan bekerja dengan mesin yang digunakan secara berlebihan. Sebaliknya, ketidakhadiran pekerja mula meningkat dan kadar produktiviti mulai merudum. Eksperimen golongan Sosialis yang kononnya hebat ini runtuh lebih cepat daripada yang dibayangkan.

Rakyat di seluruh negara melihat sistem itu sebagai tindakan keras terhadap tradisi ritual, memutuskan hubungan hari Ahad dengan kepentingan agama dan merampas kebebasan mereka untuk menikmati tradisi perayaan sebagai sebuah negara.

Secara keseluruhannya, kalendar baru yang diperkenalkakn kerajaan Stalin hanya menawarkan lima hari cuti umum dalam setahun apabila seluruh tenaga kerja boleh bercuti iaitu hari kematian Lenin, sambutan Hari Pekerja Antarabanngsa (2 hari pada bulan Mei) dan perayaan Revolusi Oktober (2 hari pada bulan November).

Dalam masa tiga tahun, Stalin terpaksa masuk campur setelah melihat kritikan hebat terhadap sistem kerja baru ini semakin eningkatkan. Pada tahun 1931, Stalin memanggil keputusan itu tergesa-gesa dan mengiktiraf kekurangan tanggungjawab peribadi yang telah diwujudkan di kalangan orang ramai.

Malah, kesan negatif pengeluaran secara berterusan ke atas mesin yang digunakan turut diambil kira. Tidak lama kemudian, kerajaan Bolshevik menambah satu hari rehat kolektif pada jadual, menukar kalendar kerja kepada enam hari minggu.

Orang ramai kini akan bekerja selama lima hari dan bukannya empat, dan hari keenam yang sama akan diberikan untuk semua orang. Kalendar dari masa itu memaparkan minggu dibahagikan kepada nombor dan bukannya hari, menjejaki hari rehat mengikut jadual kerja.


5 Filem Terbaik Lakonan Aktor Will Smith

Karier pelakon Will Smith ketika ini berdepan gelora selepas insiden tamparan jantan yang dilakukannya terhadap Chris Rock semasa majlis anugerah Academy.

Beliau digantung daripada menyertai mana-mana majlis anjuran Academy of Motion Picture Arts and Sciences, sama ada berbentuk langsung mahupun maya selama 10 tahun bermula 8 April 2022 selepas mengumumkan perletakan jawatan.

Sudah melakukan permohonan maaf, kerjaya beliau sebagai pelakon nyata diuji. Beberapa filem yang dipersetujui telah mengumumkan dibatalkan atas penglibatan beliau.

Adakah karier Smith sebagai pelakon di Hollywood bakal berakhir? Kita tidak tahu.

Apa yang kita tahu, Smith sebagai pelakon mempunyai senarai filem yang prolifik dan lima filem terbaik beliau menjadi bukti persepsi ini.

Kami berbelah bahagi sama ada mahu meletakkan filem ini atau filem 'I Am Legend' dalam senarai kami, tetapi kami memilih 'Independence Day'.

Filem ini membawa perubahan besar bukan saja kepada karier Smith, malahan melonjakkan pembangunan teknologi kesan khas dalam filem di Hollywood serta menyemarakkan kembali filem bergenre sains fiksyen.

Semasa tayangannya, Independence Day atau lebih dikenali sebagai ID4 mencetuskan fenomena, digarap dalam skop besar yang mencakupi siri novel, rancangan radio, permainan video serta siri figura.

Kempen promosi itu berjaya meletakkan ID4 sebagai filem paling laris kutipannya bagi tahun 1996.

Smith memainkan watak seorang juruterbang yang bercita-cita ingin menjadi angkasawan.

Bergandingan dengan seorang penyelidik, lakonan aktor Jeff Goldblum - keduanya perlu mengetepikan perbezaan bagi menyelamatkan bumi selepas kehadiran makhluk asing dalam pesawat gergasi yang menutupi langit.

Pemilihan Smith sebagai pelakon utama filem ini pada awalnya mendapat tentangan produser terlibat, ekoran warna kulitnya.

Hanya selepas pengarah filem ini iaitu Roland Emmerich berjaya meyakinkan mereka bahawa Smith adalah calon terbaik bagi menggantikan pilihan awal mereka pelakon Ethan Hawke; barulah Smith ditawarkan watak tersebut.

Selepas kejayaan filem aksi komedi 'Men in Black' di mana Smith mencetuskan fenomena bukan saja sebagai pelakon komedi yang berjaya malahan penyanyi rap yang mengungguli carta, beliau kembali dengan watak dramatik dalam filem politik 'Enemy of the States.'

Smith memegang watak seorang peguam yang secara tidak sengaja terlibat dalam satu konspirasi melibatkan agensi kerajaan Amerika Syarikat, di mana dia dipersalahkan - menjadi kambing hitam gerakan itu.

Bagi menyelamatkan diri, wataknya mendapat bantuan seorang perisik veteran berpengalaman lakonan Gene Hackman; satu-satunya individu yang mampu membongkar apa yang berlaku serta membersihkan nama Smith.

Mendapat kutipan yang memberangsangkan, lakonan Smith dalam filem ini serta keserasiannya dengan Gene Hackman dipuji pengkritik.

Untuk ramai pengkritik filem, mereka melihat karier Smith agak kurang konsisten dalam hasil lakonannya serta kerap menyertai projek-projek tidak berkualiti.

Tetapi tidak ada sesiapa pun yang mampu menyangkal penampilan Smith dalam filem 'King Richard' sebagai satu kajian watak untuk lakonan yang berada dalam satu tahap luar biasa.

Smith melakonkan watak Richard Williams, ayah kepada pasangan kembar pemain tenis Amerika Syarikat, Venus dan Serena - yang sanggup melakukan apa saja demi karier pemain tenis profesional kedua anaknya.

Tinggal di kawasan yang terkenal dengan kadar jenayah, usaha keluarga Williams walaupun berdepan suasana sukar akhirnya berhasil selepas bakat yang cuba diasah mula membawa kepada kejayaan demi kejayaan sehinggalah kedua-duanya bergelar pemain nombor 1 dunia.

Lakonan Smith dalam filem ini dipuji ramai, membawakan beliau anugerah pelakon lelaki terbaik Academy pertama dalam karier panjang Smith.

Malangnya, sebelum diumumkan pemenang, kita sudah tahu apa yang telah berlaku antara beliau dan Chris Rock yang jelas mencacatkan hari yang sepatutnya detik bahagia Smith.

Sekiranya karier filem Will Smith menjadi perbualan, jarang sekali filem Six Degrees of Separation menjadi sebutan peminat filem, melainkan dia benar-benar seorang peminat filem.

Filem ini merupakan filem rujukan kebanyakan pengarah, yang memperkenalkan mereka kepada bakat sebenar Smith sebagai seorang pelakon serius.

Ditayangkan pada tahun 1993, filem ini yang diadaptasi daripada pementasan teater dengan judul serupa, membariskan Smith sebagai seorang anak muda yang mempunyai kaliber dan karisma mempesonakan sesiapa saja yang mengenalinya.

Pengetahuannya dalam bidang seni dan sejarah serta kemampuannya untuk mengungkapkan bait-bait ayat terkenal dalam penulisan mencairkan sesiapa yang mendengar.

Namun akhirnya rahsianya terbongkar satu demi satu, mendedahkan siapakah dirinya yang sebenar. Uniknya, filem ini seperti jalan cerita asal teaternya -  tidak benar-benar menjawab semua persoalan kita.

Hadir ketika Smith sedang popular dalam siri drama TV Fresh Prince of Bel Air, kemampuan Smith memainkan watak berbeza dipuji pengkritik.i

Filem ini membuktikan bakat lakonan yang ada pada Smith bukanlah calang-calang sebenarnya, layak digarap untuk menjadi seorang aktor unggul di Hollywood.

Filem 'Ali' yang menceritakan kisah legenda sukan tinju dunia Muhammad Ali dikritik ekoran jalan cerita yang kurang kemasa.

Bagaimanapun, lakonan Will Smith dalam filem ini disambut baik majoriti pengkritik khasnya apabila melibatkan dedikasi beliau untuk menjayakan watak ikonik itu.

Smith mengambil masa hampir dua tahun mempersiapkan dirinya untuk memainkan watak Muhammad Ali, mendalami kehidupan beliau serta mempelajari agama Islam.

Paling sukar adalah untuk melatih dirinya dalam sukan tinju. Tidak menghairankan berkat usahanya, Smith tercalon dalam kategori pelakon lelaki terbaik anugerah Academy tahun 2002 walaupun gagal memenanginya.

Walaupun demikian 'Ali' gagal teruk dari segi kutipan mengakibatkan kerugian lebih $100 juta.

Tarikh tayangannya yang jatuh.hampir dengan filem kedua dalam trilogi Lord of the Rings, dikatakan menjadi punca utama kegagalan filem ini.

Namun kegagalan itu tidak menghalang 'Ali' daripada menjadi filem paling disayangi Will Smith, sepanjang karier beliau dalam industri perfileman Hollywood.

Filem lain yang disyorkan : I Am Legend, I-Robot, Pursuit of Happyness, Bad Boys, Men in Black, Hancock


Kenapa Gas Helium Jadikan Suara Kita Seperti Kartun?

Anda mungkin pernah melihat sama ada di hadapan mata anda sendiri atau dalam filem - apabila seseorang individu itu menyedut gas helium dari belon, suaranya akan bertukar menjadi suara seperti suara kartun? Helium biasanya digunakan pada belon untuk membolehkannya terapung.

Pernahkah anda tertanya-tanya, bagaimanakah perkara ini boleh berlaku? Bagaimanakah gas helium mampu menukar suara manusia? Sesetengah individu percaya bahawa gas tersebut meningkatkan nada suara, tetapi dakwaan itu tidak sepenuhnya benar.

Ia adalah proses yang jauh lebih kompleks di mana helium menjejaskan "timbre," sifat bunyi yang agak misteri. Untuk memahami kesan helium pada suara anda, anda mesti terlebih dahulu mempelajari cara bunyi berfungsi

Udara perlu bergerak dari paru-paru, melalui larynx, dan membuat perubahan pada pita suara dan saluran vokal untuk menghasilkan bunyi. Apabila kita bercakap, udara naik dari paru-paru kita dan melalui larynx. Di situlah ia bersentuhan dengan pita suara kita.

Juga dikenali sebagai “vocal folds", kawasan ini mempunyai lipatan tisu dan membran mukus yang meregang merentasi larynx. Apabila udara menyentuh bahagian bawah, pita suara bergetar. Getaran ini merangsang molekul udara yang terdapat dalam saluran vokal dan mencipta frekuensi resonans.

Getaran pita suara mempengaruhi nada, dan getaran udara mempengaruhi timbre, iaitu kualiti bunyi yang dirasakan yang membezakannya daripada pengeluaran bunyi lain. Akhir sekali, memanipulasi saluran vokal dengan menggerakkan bibir dan lidah menghasilkan pelbagai frekuensi resonans.

KeadaanItulah yang membantu anda mengeluarkan bunyi seperti "aahs" dan "oohs." Akhirnya, apabila suara kita keluar dari mulut, ia keluar dalam bentuk gelombang.

Seperti yang telah anda pelajari setakat ini, pelbagai manipulasi dan getaran perlu berlaku untuk mencipta bunyi unik suara anda. Walau bagaimanapun, bunyi yang keluar dari mulut anda mungkin bukan bunyi yang didengari.

Ini kerana tempat dan keadaan sekeliling anda mengeluarkan bunyi boleh mempengaruhinya juga. Sebagai contoh, bilik biasa dipenuhi dengan lebih kurang 0.038% karbon dioksida, 0.93% argon, 20.95% oksigen, 78.08% nitrogen dan gas lain dalam jumlah yang kecil.

Nitrogen, yang paling banyak, adalah tujuh kali lebih tumpat daripada helium. Gelombang bunyi bergerak melalui helium lebih cepat kerana ia lebih ringan daripada udara. Jika suhu bilik ialah 68 °F, bunyi akan bergerak melalui udara pada kadar 344 meter sesaat.

Walau bagaimanapun, jika bilik itu dipenuhi dengan helium, bunyi yang sama akan bergerak pada 927 meter sesaat. Oleh itu, dengan menyedut helium, anda sebenarnya menukar molekul udara yang terdapat dalam saluran vokal anda. Jadi, bunyi suara anda bergerak lebih laju daripada biasa.

Seperti yang dinyatakan di atas, helium tidak mengubah nada, tetapi ia mempengaruhi nada suara anda. Apabila bunyi bergerak pantas melalui molekul helium, ia juga mengubah resonans saluran vokal yang menjadi kurang responsif kepada bunyi frekuensi rendah dan lebih responsif kepada bunyi frekuensi tinggi.

Akibatnya, suara anda keluar mendatar, menjadikan anda terdengar seperti Donald Duck.

Helium ialah unsur kedua paling banyak di alam semesta yang diketahui (hidrogen adalah yang paling banyak). Menyedut beberapa nafas helium biasanya tidak berbahaya. Menghirup atau menyedut terlalu banyak helium, bagaimanapun, boleh berbahaya.

Walaupun anda mungkin hanya ingin berseronok dengan helium, anda harus berhati-hati. Menyedut helium terlalu banyak boleh mengganggu pernafasan. Memandangkan anda tidak bernafas secara normal, paru-paru anda tidak mendapat oksigen yang mencukupi yang boleh menyebabkan sesak nafas dalam beberapa minit.

Apabila menyedut helium, jika anda mula pening, anda harus berhenti segera. Juga, jangan sesekali menyedut helium daripada tangki bertekanan tinggi. Ini mempunyai kadar aliran tinggi yang boleh memecahkan paru-paru anda. Menyedut jisim besar udara sekaligus juga boleh mengakibatkan sawan, strok, dan juga kematian!


Kisah Lelaki Yang Dilahirkan Berkaki Tiga - Frank Lentini

Anda tahu 'Air Cap Badak' penawar demam panas? Mesti tahu kan. Pengeluar produk air itu adalah sebuah syarikat bernama Cap Kaki Tiga.

Logo syarikat itu walaupun kini telah dimodenkan, masih lagi memaparkan ilustrasi tiga kaki bersambung ibarat roda. Logo tersebut mungkin hanyalah rekaan imaginasi perekanya satu masa dahulu.

Tetapi tahukah anda kisah seorang lelaki yang dilahirkan mempunyai tiga kaki, cukup mirip dengan logo syarikat di negara kita itu?

Bagi Francesco 'Frank' Lentini, dapat lahir ke dunia sudah merupakan satu perkara hampir ajaib berlaku kepadanya. Ini kerana situasi dia unik sejak dari dalam rahim lagi.

Semasa dalam kandungan janin yang sepatutnya membentuk dua bayi kembar berbeza berlaku tidak normal, menyebabkan keganjilan yang dinamakan kembar heteropagus atau kembar parasitik, boleh menyebabkan kelahiran kembar siam yang bercantum berlaku.

Bagi sesetengah kembar yang lebih ganjil situasinya, akan wujud kemungkinan di mana bayi yang selamat akan menyerap bahagian tubuh kembarnya sehingga dia mengalami penambahan organ yang sukar dijangka.

Keganjilan genetik ini amat jarang berlaku dianggarkan hanya ditemui dalam nisbah 1 per 1 juta kelahiran.

Lentini lahir pada 18 Mac 1889 di Sicily , Itali merupakan anak kelima daripada 12 orang adik beradik. Berbeza dengan adik-beradiknya, Lentini lahir dalam keadaan unik mempunyai kembar tidak sempurna bercantum dengan badannya di bahagian pinggang. Sindrom ini secara saintifiknya dinamakan kembar jenis 'dipygus.'

Kembar dipygus membuatkan janin yang selamat terbentuk, akan mengalami pencapahan pada tulang belakang membentuk organ tambahan pada bahagian tertentu.

Bagi Lentini, dia lahir dengan tiga kaki, 4 tapak kaki dan dua zakar hasil organ kembarnya yang tidak menjadi, bersambung di bahagian pinggul.

Menerima anak yang luar biasa, kedua ibu bapanya pada awalnya sukar menerima takdir apa yang berlaku.

Bagaimanapun, mereka cuba menjaga Lentini dengan baik, membawa bayi itu menemui pakar perubatan untuk sekurang-kurangnya membuang kaki ketiga yang terbentuk.

Kedua-duanya dimaklumkan sekiranya tindakan diambil, nyawa Lentini bakal berdepan risiko maut. Lentini membesar dalam suasana sukar berkaki tiga, diherdik dan dihina kerana keadaannya.

Keadaan ini memaksa kedua ibu bapanya membuat keputusan sukar menghantar Lentini tinggal dengan makciknya. Bagi membantu anak saudaranya, makciknya mendaftarkan Lentini ke dalam sekolah orang-orang kurang upaya.

Di sinilah Lentini mula menyedari situasinya walaupun aneh, jauh lebih baik berbanding ramai lagi pelajar lain yang senasib sepertinya. Apa yang memperkuatkan azamnya, pelajar-pelajar ini yang jelas lebih kritikal tahap kurang upaya mereka, mampu hidup dengan baik.

Perspektif baru ini membuatkan Lentini berubah pandangan terhadap kecacatannya. Apa yang selama ini dirasakan beban, boleh dilihat sebagai satu kelebihan.

Pertemuan Lentini ketika berusia 6 tahun dengan seorang pengurus persembahan bernama Vincenzo Magnano mengubah hidup Lentini. Buat pertama kali, seorang individu lain melihat potensi besar dalam kecacatan Lentini.

Selepas Magnano berjaya meyakinkan kedua ibu bapa Lentini untuk membenarkan Lentini ke Amerika Syarikat bagi menyertai kumpulan persembahannya, Lentini ke Amerika Syarikat pada usia 8 tahun.

Kedua ibu bapanya turut berhijrah ke sana, kerana itulah syarat yang ditetapkan bagi mendapatkan persetujuan mereka.

Lentini memulakan latihan bagi memastikan dirinya bersedia. Selepas kempen promosi dijalankan, Lentini dipilih menyertai karnival teater jalanan kendalian Magnano.

Penampilan Lentini individu berkaki tiga menarik perhatian ramai yang berpusu-pusu hadir.

Selepas cakap-cakap orang tentang keanehan Lentini bermain bola dengan tiga kaki tersebar - reputasi Lentini yang unik, aneh dan jarang dapat dilihat mula membolehkan Lentini melompat ke arena sarkas lebih besar.

Dia menyertai kumpulan sarkas Ringling yang ketika itu merupakan antara kumpulan sarkas terbesar. Di sinilah Lentini diberikan identiti pesona pentas pertamanya - 'Lentini Yang Hebat' atau 'The Great Lentini' untuk membina kerjaya dengan lebih serius.

Bergelar selebriti kecil, Lentini mula lebih membiasakan diri menjalani temubual, tidak malu dan segan untuk berbicara menceritakan anekdot berkaitan keanehan tubuh badannya secara terbuka. Otaknya juga mula ligat mencari peluang untuk menjana pendapatan.

Sedar statusnya mampu menarik perhatian awam, Lentini menulis sendiri risalah enam muka yang diberikan judul The Life History of Francesco A. Lentini, Three-Legged Wonder menceritakan tentang kondisinya, asal-usul dirinya serta pengalaman hidupnya.

Risalah itu dijual pada harga 25 sen setiap satu, menjadi antara sumber pendapatan sampingan yang mendapat sambutan hangat.

Bagi kebanyakan orang yang senasibnya, pasti tekanan dan persepsi masyarakat akan menjadi penghalang mereka berjaya - tetapi Lentini mampu menggunakan 'kelebihannya' itu membina kerjaya yang sangat gemilang.

Menyedari usia semakin lanjut, Lentini berhijrah ke sebuah pekan bernama Gibsonton yang terletak di Florida; lokasi popular 'orang-orang aneh' sepertinya menetap menunggu hujung usia bersama pasangannya dalam perkahwinan kedua, seorang wanita bernama Helen Shupe.

Di sana Lentini meneruskan kerjayanya sehinggalah penyakit paru-paru mula membataskan pergerakannya. Lentini mula kurang aktif sehinggalah dia mengumumkan persaraannya dari bergelar seorang penghibur akibat jangkitan paru-paru tahap kritikal.

Usaha untuk menyelamatkan beliau gagal. Lentini meninggal dunia pada 21 September tahun 1966 ketika berusia 77 tahun.

Reputasinya sebagai penghibur terus diingati sehingga ke hari ini, khasnya di pekan kelahirannya Rosolini yang terletak di Sicily.

Sebuah festival selama 2 hari dianjurkan penduduk tempatan setiap tahun bagi meraikan kejayaan anak tempatan mereka itu menjadi seorang yang berjaya,  walaupun jelas berbeza jika dibandingkan dengan orang biasa.

Berikutan sumbangannya kepada dunia hiburan, Frank Lentini turut diabadikan dalam filem 'The Greatest Showman' yang membariskan pelakon terkenal Hugh Jackman, di mana kerjaya dan gelagat Lentini (wataknya dalam gambar di atas) sebagai penghibur dilakonkan semula untuk tontonan masyarakat moden - yang tidak sempat mengenali lelaki berkaki tiga ini.


7 Tradisi Unik Sambutan Bulan Ramadan di Luar Negara

Ramadan adalah lebih daripada sekadar bulan yang diwajibkan orang Muslim berpuasa, ia adalah bulan suci yang berakar pada budaya, iman dan sejarah orang Islam. Di seluruh dunia, sesetengah umat Islam menandakan kedatangan bulan kali ini dengan pelbagai tradisi meriah yang unik di rantau mereka dan diwarisi turun-temurun.

Diraikan oleh berjuta-juta umat Islam di seluruh dunia, Ramadan disambut setiap tahun pada bulan kesembilan dalam kalendar Islam. Berlangsung selama kira-kira 30 hari – bergantung kepada penampakan anak bulan – ia menandakan bulan Al-Quran diturunkan kepada Nabi Muhammad pada tahun 610 Masihi.

Berpuasa merupakan salah satu daripada lima rukun Islam dan wajib bagi semua umat Islam yang mampu dan biasanya bulan ini diimarahkan lagi dengan amalan seperti bersedekah, tadarus Al-Quran, memperbanyak solat, berzikir dan sebagainya. Kali ini, mari lihat bagaimana sesetengah budaya atau negara mempunyai tradisi unik tertentu bagi meraikan kedatanga bulan Ramadan.

Di seluruh Indonesia, umat Islam melakukan ritual yang berbeza untuk 'membersihkan' diri mereka pada hari sebelum Ramadan. Beberapa kawasan di Jawa Tengah dan Jawa Timur mengekalkan tradisi penyucian yang dipanggil padusan (bermaksud 'mandi' dalam dialek Jawa), di mana orang Islam Jawa merendam badan mereka dari kepala hingga kaki.

Amalan ini dipercayai disebarkan oleh Wali Songo, sekumpulan pendeta yang dihormati yang merupaka pendakwah pertama menyampaikan ajaran Islam ke seluruh Jawa. Bertahun-tahun yang lalu, adalah menjadi amalan biasa bagi orang tua dan ketua agama tempatan untuk memilih dan menetapkan mata air suci untuk padusan.

Di banyak negara di seluruh Timur Tengah, tembakan meriam dilepaskan setiap hari pada bulan Ramadan untuk menandakan berakhirnya puasa pada hari itu. Tradisi ini, yang dikenali sebagai midfa al iftar, dikatakan telah bermula di Mesir lebih 200 tahun yang lalu, ketika negara itu ditadbir oleh pemerintah Uthmaniyyah Khosh Qadam.

Semasa menguji meriam baru pada waktu matahari terbenam, Qadam secara tidak sengaja melepaskannya, dan bunyi yang bergema di seluruh Kaherah mendorong ramai orang awam untuk menganggap bahawa ini adalah cara baharu untuk menandakan tamatnya puasa pada hari itu.

Ramai penduduk yang berterima kasih atas inovasinya dan anak perempuannya, Haja Fatma, menggesanya untuk menjadikan upacara tembakan meriam ini sebagai tradisi masyarakat tempatan.

Penampakan anak bulan menandakan berakhirnya Ramadan dan permulaan Aidilfitri, maka bermulalah festivalChaand Raat di Pakistan. Selepas berbuka puasa terakhir mereka, ramai wanita dan gadis berpusu-pusu ke bazar tempatan untuk membeli gelang berwarna-warni dan melukis tangan dan kaki mereka dengan inai.

Pekedai akan menghias gerai mereka dan terus dibuka sehingga awal pagi. Wanita tempatan biasanya akan membuka kedai inai sementara berhampiran dengan kedai barang kemas, supaya mereka boleh menarik pelanggan membeli-belah dan memakai inai di tempat itu.

Semasa Ramadan, kawasan kejiranan Maghribi dijelajahi oleh nafar - seorang tukang kejut sahur yang memakai pakaian tradisional gandora, selipar dan topi, menandakan permulaan fajar dengan melodinya. Dipilih oleh penduduk bandar kerana kejujuran dan empatinya, nafar berjalan di jalan sambil meniup hon untuk membangunkan penduduk untuk sahur.

Tradisi ini, yang tersebar di seluruh Timur Tengah hingga Maghribi, bermula pada abad ketujuh, apabila seorang sahabat Nabi Muhammad akan berkeliaran di jalanan pada waktu subuh menyanyikan doa yang merdu. Apabila muzik nafar menyapu seluruh bandar, ia disambut dengan rasa syukur dan terima kasih, dan dia secara rasmi diberi pampasan oleh masyarakat pada malam terakhir Ramadan.

Seheriwalas (atau zohridaars) Delhi adalah sebahagian daripada tradisi Muslim yang telah bertahan dan mewakili budaya dan warisan Mughal lama di bandar itu. Pada bulan Ramadan yang mulia, para seheriwala berjalan di jalan-jalan kota pada waktu pagi, sambil menyebut nama Allah dan Rasul, untuk menjadi panggilan bangun kepada umat Islam untuk sahur.

Mereka memulakan pusingan seawal 2.30 pagi dan sering membawa kayu atau rotan untuk mengetuk pintu dan dinding rumah. Tradisi ini semakin berkurangan namun amalan ini masih berleluasa di bandar Old Delhi yang mempunyai kadar populasi Muslim yang tinggi.

Setiap tahun, rakyat Mesir menyambut Ramadan dengan fanous berwarna-warni iaitu tanglung yang melambangkan perpaduan dan kegembiraan sepanjang bulan suci. Walaupun tradisi ini lebih kepada budaya daripada keagamaan, ia telah dikaitkan dengan bulan suci Ramadan.

Kisah tentang asal-usulnya berbeza-beza, tetapi kisah yang terkenal menyatakan kelahiran fanous pada satu malam semasa dinasti Fatimiyah, ketika orang Mesir menyambut Khalifah Al-Muʿizz li-Dīn Allah ketika beliau tiba di Kaherah pada hari pertama Ramadan.

Untuk menyediakan pintu masuk bercahaya untuknya, pegawai tentera mengarahkan penduduk tempatan untuk memegang lilin di jalan-jalan yang gelap, melindungi lilin tersebut dalam bingkai kayu untuk mengelakkannya daripada ditiup angin. Dari masa ke masa, struktur kayu ini muncul menjadi tanglung bercorak, dan kini dipamerkan di seluruh negara.

Selama berabad-abad, ahli masyarakat Islam Roma, yang berasal dari Empayar Uthmaniyyah, telah mengumumkan permulaan dan akhir puasa dengan lagu tradisional.

Setiap hari untuk bulan Ramadan, mereka akan berarak turun naik di jalanan dengan bermain lodra, gendang buatan sendiri yang dilitupi kulit biri-biri atau kambing. Keluarga Islam selalunya akan menjemput mereka masuk ke dalam rumah mereka untuk bermain balada tradisional bagi meraikan permulaan berbuka puasa.


5 Negara Yang Mempunyai Sistem Ekonomi Muslim Terbaik Dunia

Ekonomi berorientasikan masyarakat Islam merupakan sesuatu yang biasa bagi kita di Malaysia namun situasi sama tidak kelihatan bagi majoriti negara dunia lain.

Dalam aspek ekonomi dunia, masyarakat Islam sebagai pengguna, pengeluar serta peniaga masih pengaruhnya, sehingga mengakibatkan pecahan ekonomi yang dikuasai orang Islam masih layak rendah walaupun sedang meningkat naik. Tahukah anda negara manakah paling terkedepan dalam pembangunan ekonomi berorientasikan Muslim di seluruh dunia?

Berikut adalah lima negara paling maju merangkumi 6 sektor iaitu kewangan Islam, industri halal, fesyen, pelancongan, perubatan dan kosmetik dan media apabila diukur tahap kemajuan 81 negara diselidik.

Turki merupakan antara negara majoriti Islam paling seimbang pembangunan ekonominya.

Ini dapat dibuktikan apabila Turki duduk dalam kedudukan 10 teratas dalam kesemua sektor yang diukur, kecuali sistem kewangan Islam di mana pencapaian Turki masih jauh di belakang kebanyakan negara pendahulu.

Walaupun demikian kedudukan Turki sebagai tulang belakang ekonomi masyarakat Islam dunia tidak boleh dicabar, menjadi antara negara pengeksport dan pengimport terbesar di dunia bukan hanya setakat di kalangan negara Islam semata-mata.

Turki duduk dalam tangga ke 3 sektor industri halal dan sektor pelancongan, tangga ke 7 dalam sektor perubatan dan kosmetik dan kelima dalam sektor media pada tangga ke 5. Sektor industri fesyen menjadi kekuatan utama ekonomi Turki sehingga layak duduk di tangga ke 2 dalam senarai, menjadi antara pengeksport terbesar dunia bahan tekstil, fabrik dan tenunan.

Atas perkembangan baik ini, Turki melonjak 7 anak tangga ke tangga ke 5 bagi tahun 2022 jika dibandingkan dengan 81 ekonomi Islam di seluruh dunia.

Berdasarkan kajian yang dijalankan, jelasIndonesia ketika ini sudah mula menampakkan indikator bahawa negara itu sedang bangkit dalam ekonomi berorientasi Muslim, dipacu oleh jumlah populasi masyarakat Islam terbesar yang mereka ada.

Ekonomi Islam di Indonesia  tidak meletakkan negara republik itu sebagai pendahulu dalam mana-mana sektor, tetapi mempunyai kadar purata yang cukup cantik; didokong kuat oleh kedudukan mereka sebagai negara kedua terpenting dalam sektor makanan halal.

Indonesia menjadi antara pengeksport utama produk makanan halal ke negara-negara Kesatuan Islam Sedunia (OIC), dengan kadar 16% daripada jumlah keseluruhan setiap tahun dan angka ini sedang konsisten meningkat.

Sistem kewangan Islam di Indonesia juga menampakkan peningkatan ketara di mana mereka menduduki tangga ke 6 berbanding 81 buah negara lain. Sektor fesyen sederhana mesra Muslim juga menjadi tunjang ekonomi Islam Indonesia di mana mereka duduk di tangga ke 3.

Kekuatan utama ekonomi Islam di Emiriyah Arab Bersatu datang daripada industri fesyen dan pakaian mereka, yang jauh mendahului negara-negara lain.

Selain itu Emiriyah Arab Bersatu juga tidak ketinggalan mengalami perkembangan menggalakkan dalam sektor media, ekoran daripada penglibatan masyarakat tempatan dalam penghasilan kandungan-kandungan media yang berpandukan garis panduan Islam meletakkan mereka di tangga ke 3.

Dalam aspek inovasi yang tidak diambil kira dalam indikator keseluruhan, Emiriyah Arab Bersatu diletak sebagai pendahulu menerusi pendekatan mesra teknologi baru yang diamalkan kerajaan di sana.

Sistem kewangan Islam digital, sistem perladangan pintar dan penerapan matawang kripto serta blok rantaian berorientasikan Islamik, menjadi antara teknologi baru yang telah berjaya bertapak di sana.

Arab Saudi duduk di tangga ke 6 dalam kedudukan perbandingan nilai KDNK daripada kesemua 81 negara yang dinilai. Namun kekuatan ekonomi mereka yang didokong oleh jumlah populasi mirip dengan kita tak kurang hebatnya.

Negara ini tidak mendahului dalam mana-mana sektor yang dinilai, tetapi secara puratanya mempunyai perkembangan ekonomi yang cukup cerah.

Kekuatan Arab Saudi terletak dalam pembangunan sistem kewangan Islam, layak duduk ditempat kedua jauh mendahului negara-negara di belakangnya yang banyak membantu kedudukan Arab Saudi secara keseluruhan dalam senarai.

Bagi sektor lain, Arab Saudi duduk di tangga ke-8 dalam industri makanan halal dan ke 7 dalam pelancongan tetapi tidak disenaraikan dalam 10 kedudukan terbaik bagi sektor fesyen, perubatan dan kosmetik serta media.

Sedarkah anda untuk 9 tahun berturut-turut negara kita sebenarnya telah dinobatkan juara pembangunan ekonomi berteraskan Islam, mendahului majoriti negara Islam lain?

Pencapaian itu manis kerana dari segi saiz ekonomi, kita hanya menduduki tangga ke 8 dalam nilai KDNK berbanding negara Islam lain.

Tetapi itu tidak menghalang Malaysia mendahului 81 negara dalam 4 sektor utama yang menjadi kekuatan kita iaitu sistem kewangan Islamik, industri halal, pelancongan dan media.

Apa yang sangat membanggakan adalah perkembangan masyarakat kita terhadap sistem kewangan Islam.

Peningkatan aset kewangan bersifat Islamik negara kita meningkat 9% dalam tahun 2021 dan dana berorientasikan Islamik juga naik 20%, walaupun masih banyak komen negatif masyarakat kita dapat didengari setiap hari tentang topik ini.

Dalam aspek media, usaha anak tempatan kita menerbitkan rancangan berorientasikan Islamik dan keagamaan dipuji, meletakkan kita jauh meninggalkan negara lain khasnya pengaruh siri animasi Islamik seperti 'Omar dan Hana.'

Dua sektor yang kita agak ketinggalan adalah industri fesyen di mana Malaysia hanya menduduki tangga ke 9. Manakala bagi industri farmasi dan perubatan, kita agak terkebelakang berbanding pendahulu iaitu Kuwait.

State of the Global Islamic Economy 2022 (produced by Dinar Standard)


Varian "Omicron XE": Segalanya Yang Perlu Anda Tahu

Pandemik Covid-19 sudah hampir 2 tahun dan belum menampakkan tanda-tanda akan pupus daripada muka Bumi. Namun, pada masa kini kerana kadar pengambilan vaksin yang tinggi di Malaysia, kita dapat lihat kadar kemasukan ke hospital untuk pesakit Tahap 5 sangatlah sedikit.

Dan perkara ini haruslah menjadi kelegaan kepada kita rakyat Malaysia. Atas faktor ini jugalah kerajaan telah mengumumkan peralihan kepada fasa endemik di Malaysia sejak 1 April 2022.

Satu perkara yang sering dikaji oleh saintis mengenai virus ini adalah mutasi yang dibawa oleh virus ini. Sejak dahulu, Kementerian Kesihatan Malaysia (KKM) telah menyenaraikan beberapa varian daripada virus ini yang menjadi Variant of Concern (VOC).

VOC adalah varian yang terdapat bukti peningkatan kebolehjangkitan, penyakit yang lebih teruk (contohnya, peningkatan kemasukan ke hospital atau kematian), pengurangan ketara dalam peneutralan oleh antibodi yang dijana semasa jangkitan atau vaksinasi sebelumnya, pengurangan keberkesanan rawatan atau vaksin, atau kegagalan pengesanan diagnostik.

Varian virus COVID-19 bukan hanya boleh bermutasi, tetapi juga dipercayai boleh "bergabung" dengan varian yang lain untuk membentuk satu jenis varrian yang baru. Ketika artikel ini ditulis, kerajaan sedang mengkaji lebih mendapat mengenai varian "Omicron XE" yang dijangka menyerang Malaysia.

Pakar Kesihatan Awam Fakulti Perubatan dan Sains Kesihatan Universiti Putra Malaysia (UPM), Prof Madya Dr Malina Osman berkata, mutasi boleh didefinisikan sebagai perubahan struktur permukaan bagi sesuatu virus yang berlaku dari semasa ke semasa. Sementara, strain terhasil apabila virus secara semula jadi mengalami perubahan pada permukaan dan struktur genetik, jelas beliau.

Selain mutasi, virus juga boleh bergabung atau rekombinasi bagi membentuk satu varian baru.

XE ialah kacukan antara dua strain Omicron yang paling terkenal, BA.1 (strain asal) dan BA.2 (strain yang lebih mudah berjangkit). Ia pertama kali dikesan di UK pada 19 Januari 2022 menurut Pertubuhan Kesihatan Sedunia (WHO).

Sehingga 29 Mac 2022, "kira-kira 600 jujukan telah dilaporkan dan disahkan". Dalam lapran bertarikh 5 April, pihak WHO menyatakan bahawa sebagai sebahagian daripada varian Omicron, rekombinan XE sedang dijejaki.

Menurut anggaran awal, XE mempunyai kelebihan kadar pertumbuhan komuniti sebanyak 1.1 (atau kadar jangkitan 10 peratus lebih tinggi) berbanding BA.2. Versi penggabungan koronavirus berlaku apabila sel tunggal dijangkiti serentak dengan dua virus berkaitan, seperti yang dilihat dalam varian "Omicron XE", yang merupakan gabungan subvarian BA.1 dan BA.2 bagi varian Omicron.

Apabila penggabungan semula virus sedemikian berlaku, terdapat kemungkinan bahawa bahan genetik kedua-dua virus akan bercampur semasa ia mereplikasi. Tetapi Omicron XE bukanlah satu-satunya varian rekombinan yang telah dikesan setakat ini, dengan varian rekombinan seperti "Deltacron" - gabungan varian Omicron dan Delta - telah dikesan terlebih dahulu.

XE bukan satu-satunya varian rekombinan BA.1-BA.2 juga, dengan sejumlah 11 varian sedemikian yang merupakan campuran virus induknya, seperti XR, XJ dan XM.

Apabila diselidik lebih mendalam mengenai genetik Omicron XE itu sendiri yang menurut pakar tidak sepatutnya mennyebabkan panik, virus rekombinan mempunyai protein spike dan ciri utama BA.2 yang lain, manakala sebahagian kecil darpad ciri genomiknya berasal dari BA.1.

Menurut pakar kesihatan awam, varian rekombinan adalah ciri biasa virus seperti novel coronavirus. Walaupun mereka muncul agak kerap, mereka biasanya hilang dengan sendirinya.

Britain, tempat Omicron XE mula-mula dikesan, telah berkata bahawa penyelidikan awal menunjukkan bahawa varian itu mungkin lebih mudah ditularkan daripada BA.2. Bagaimanapun, Pertubuhan Kesihatan Sedunia berkata bahawa kajian yang lebih mendalam diperlukan sebelum varian XE dilabelkan sebagai Variant of Concern (VOC).

Setakat ini, tiada bukti bahawa Omicron XE boleh mengelak vaksin, menyebabkan penyakit yang lebih serius atau meningkatkan risiko kematian.


5 Peristiwa Penting Yang Berlaku Dalam Bulan Ramadan

Ramadan adalah bulan istimewa untuk umat Islama semua kerana pelbagai sebab. Bulan ini mempunyai banyak manfat yang membantu kita memperbanyakkan ibadah kita dan memberi kita peluang terbaik untuk mendekatkan hubungan kita dengan Allah SWT.

Terdapat beberapa peristiwa penting yang telah berlaku pada bulan yang mulia ini sepanjang sejara Islam. Di bawah ialah beberapa peristiwa penting yang popular dan kurang popular yang berlaku dalam bulan Ramadan. Adalah penting untuk melihat pengorbanan dan kepayahan yang ditanggung oleh Nabi dan  para sahabat Nabi S.A.W yang soleh yang semuanya membantu memudahkan kita untuk mengamalkan agama kita dengan mudah dan membuka jalan untuk kita tiba di titik ini dalam kehidupan kita.

Kita mesti mengingati perjuangan mereka supaya kita benar-benar dapat menghargai mereka yang mendahului kita. Sama pentingnya juga untuk merenungi mukjizat yang dikurniakan Allah SWT kepada kita di bulan mulia ini.

“Bulan Ramadhan adalah bulan yang di dalamnya diturunkan Al-Qur’an sebagai petunjuk bagi manusia dan penjelasan-penjelasan mengenai petunjuk itu dan pembeda”. (2:185)

Ramadan adalah bulan di mana Al-Quran diturunkan. Sebelum kenabian, Nabi Muhammad (SAW) sering ke Gua Hira untuk mencari ketenangan. Di sanalah Malaikat Jibrail (AS) mula-mula datang kepadanya dengan membawa wahyu. Dalam tempoh 23 tahun berikutnya, Nabi (SAW) terus mendapat wahyu sehingga seluruh al-Quran diturunkan.

"Sesungguhnya Kami telah menurunkan (Al-Quran) ini pada Malam Lailatul-Qadar, Dan apa jalannya engkau dapat mengetahui apa dia kebesaran Malam Lailatul-Qadar itu? Malam Lailatul-Qadar lebih baik daripada seribu bulan. Pada Malam itu, turun malaikat dan Jibril dengan izin Tuhan mereka, kerana membawa segala perkara (yang ditakdirkan berlakunya pada tahun yang berikut); Sejahteralah Malam (yang berkat) itu hingga terbit fajar!" (97:1-5)

Lailatul Qadr, juga dikenali sebagai "Malam Kekuasaan," adalah salah satu hari yang paling penting dalam bulan yang diberkati ini. Pada malam ini, suatu ibadah itu lebih baik daripada ibadah selama 1000 bulan.

Tarikh sebenar tidak didedahkan kepada kita, tetapi ramai ulama percaya bahawa hari ini akan jatuh pada salah satu malam ganjil pada 10 hari terakhir Ramadhan. Kita harus berusaha untuk memanfaatkan sepenuhnya 10 malam terakhir ini dan berdoa agar Allah SWT mengizinkan kita menjadi antara orang-orang yang menerima pahala malam ini.

Kewafatan Khadijah (RA) berlaku 10 tahun selepas wahyu. Beliau adalah isteri tercinta Nabi Muhammad (SAW) selama 23 tahun. Beliau juga adalah orang pertama yang menenangkan Baginda selepas Baginda menerima wahyu. Beliau juga orang pertama yang menerima Islam.

Tidak lama selepas kewafatan Khadijah (RA), Abu Talib, bapa saudara Nabi (SAW) juga meninggal dunia. Pemergian dua orang ini sangat berat bagi Rasulullah SAW. Tahun ini dikenali sebagai "Tahun Kesedihan."

Pada 17 Ramadhan, pada tahun kedua Hijrah, Nabi Muhammad (SAW) dan para sahabat berangkat untuk peperangan pertama mereka melawan orang kafir Mekah. Orang yang beriman pada masa itu jauh sedikit banyak daripada bilangan musuh.

Allah SWT menurunkan malaikat untuk membantu umat Islam semasa peperangan ini sehingga mereka beroleh kemenangan. Dalam peperangan ini jugalah Abu Jahal, musuh Nabi (SAW), terbunuh.

Enam tahun selepas Perang Badar, pada tahun kelapan Hijrah, Nabi Muhammad S.A.W. dapat menakluki Kota Mekah dengan aman. Orang-orang Quraisy dan orang-orang Islam telah menandatangani Perjanjian Hudaybiya yang membenarkan orang-orang Islam untuk berziarah ke Kabah dengan aman.

Bagaimanapun, selepas perjanjian itu dibentuk, orang Quraisy melanggar syarat-syarat tersebut, sehingga menamatkan gencatan senjata mereka. Nabi S.A.W. kemudian berangkat dengan 10,000 tentera dan dapat menakluki kota Mekah dengan aman.

Ini adalah titik perubahan bagi umat Islam, baik dari segi politik mahupun rohani. Zaman penyembahan berhala telah dihapuskan dan umat Islam dapat kembali ke Mekah.


6 Mutasi DNA dan Genetik Unik di Seluruh Dunia

Mutasi ialah perubahan yang berlaku dalam urutan genetik dan merupakan punca utama kepada kepelbagaian dalam organisma. Perubahan ini boleh berlaku pada banyak peringkat yang berbeza dan mempunyai kesan yang berbeza secara meluas.

Dalam sistem biologi yang mampu membiak, pakar memberi tumpuan kepada sesuatu mutasi itu sama ada ia boleh diwarisi atau hanya memberi kesan kepada pembawanya sahaja.

Berikut adalah beberapa mutasi unik dan antara yang jarang berlaku di seluruh dunia.

Terdapat satu mutasi unik yang berlaku di kalangan orang Bajau yang banyak mendiami di Malaysia, Indonesia dan Filipina. Mutasi unik ini membolehkan mereka untuk berada di dalam air lebih lama dan kebanyakan orang Bajau memburu ikan dan makhluk laut lain.

Satu sesi selaman yang dilakukan oleh penyelam Bajau boleh berlangsung selama lebih daripada dua minit tanpa alat bantuan pernafasan. Penyelidikan mendapati bahawa kebolehan mengagumkan ini bukanlah hasil latihan tetapi berpunca daripada kerja yang dilakukan mereka.

Pemilihan semula jadi (natural selection) pada gen PDE10A telah menyebabkan saiz limpa orang Bajau lebih besar dan memberikan mereka takungan sel darah merah beroksingen yang lebih besar.

Pasangan Cristoforo Pomaroli dan Rosa Giovanelli dikurniakan seorang anak lelaki pada tahun 1780 di sebuah bandar kecil di Itali. Mereka tidak tahu bahawa anak mereka itu dilahirkan dengan kecacatan mutasi yang boleh dianggap sebagai 'bertuah'.

Budak lelaki itu mengalami mutasi pada protein yang digelar sebagai Apolipoproteina A-1 Milano yang melindungi dirinya daripada mengalami masalah arteri tersumbat disebabkan kolesterol. Penyakit itu dikesan daripada salah seorang keturunannya kira-kira hampir 200 tahun kemudian.

Kini, seramai 38 orang keturunannya yang mendiami bandar Limone di Utara Itali mewarisi genetik unik ini. Kecacatan genetik ini membuatkan mereka hampir kebal kepada penyakit jantung dan strok. Mereka semua merokok, makan makanan berlemak dan tidak risau tentang masalah arteri tersumbat.

Terdapat satu keluarga di Itali bernama Marsili yang tidak dapat merasai kesakitan akibat sejenis mutasi genetik yang sangat jarang berlaku. Seramai enam orang ahli keluarga Marsili mengalami keadaan unik ini.

Ahli keluarga Marsili yang mengalami mutasi ini sering tidak menyedari bahawa mereka mengalami kecederaan seperti patah tulang dan tetap meneruskan aktiviti seperti biasa kerana tidak merasai kesakitan.

Mereka juga tidak memerlukan sebarang ubat bius ketika menjalani pembedahan. Saintis melakukan kajian terhadap keadaan yang menimpa keluarga Marsili ini agar dapat menghasilkan ubat penahan sakit yang lebih berkesan di masa hadapan.

Seorang pakar genetik bernama Randy Lewis di Utah State University telah mencipta apa yang digelarnya sebagai "Spider-Goats." Dia telah mengambil gen yang mengekod benang sutera pada labah-labah dan meletakkannya pada DNA kambing yang mendorong pengeluaran susu pada kantung susu kambing.

Randy telah melakukan ujian itu pada seekor kambing yang bernama Freckles. Apabila Freckles menghasilkan susu, susunya penuh dengan protein sutera labah-labah yang lebih kuat daripada baju kalis peluru Kevlar dan sesuai digunakan untuk penyembuhan ligamen.

Randy mendakwa dia melakukan ujian biologi sintetik ini pada kambing kerana ia lebih mudah untuk dihasilkan dalam kuantiti yang banyak berbanding pada labah-labah.

Terdapat satu kaum di Utara Zimbabwe yang dikenali sebagai kaum Vadoma. Mereka terkenal kerana sebahagian kecil populasi kaum itu mengalami sindrom yang dikenali sebagai 'Kaki Burung Unta' atau ectrodactyly yang disebabkan mutasi pada kromosom nombor 7.

Mutasi ini menyebabkan mereka hanya mempunyai dua jari kaki sahaja. Mereka masih mampu berjalan tetapi sukar untuk berlari. Walau bagaimanapun, keadaan kaki mereka membantu untuk memanjat pokok dengan lebih mudah berbanding orang biasa.

Terdapat satu keluarga di Turki yang berjalan merangkak menggunakan kedua-dua kaki dan tangan seperti haiwan. Keadaan ini adalah disebabkan sindrom yang jarang berlaku di mana ia menyerang kawasan otak yang mengawal keseimbangan.

Mutasi ini menghalang protein daripada mengagihkan molekul lemak dengan betul dalam sel sehingga menyebabkan sel saraf mereka rosak dan menyebabkan kehilangan keseimbangan badan.

Dalam istilah perubatan, keadaan ini dirujuk sebagai Cerebellar Ataxia, Mental Retardation and Dysequilibrium Syndrome atau singkatannya CAMRQ.


Negara Asia Manakah Tawar Kos Ibadah Haji Paling Murah?

Kenaikan kos mengerjakan haji bukanlah sesuatu yang ada dalam kawalan kita, kerana ketetapan perbelanjaan yang diperlukan ditentukan kerajaan Arab Saudi.

Bagi tahun 2022, diramalkan peningkatan kos yang besar akan berlaku seiring dengan pengumuman kerajaan Arab Saudi memperkenalkan perubahan rosedur operasi standard dalam semua urusan jemaah haji. Majoriti kenaikan dikatakan berpunca daripada cukai nilai tambah (VAT) yang kini ditetapkan pada kadar 15 peratus.

Kos mengerjakan haji memang satu isu besar di kebanyakan negara seperti kita, India Indonesia dan negara-negara yang memiliki kumpulan masyarakat Muslim yang besar.

Persoalannya - di manakah paling rendah beban kewangan untuk mengerjakan haji?

Jika anda ingin tahu negara paling rendah kos mengerjakan ibadah haji, jawapannya sudah pastilah Arab Saudi sendiri. Mestilah kan! Namun jangan ingat tak ada kos dikenakan pula.

Kos paling bajet untuk mengerjakan haji bagi orang tempatan di sana adalah di antara RM3,375 (SAR3,000) dan RM5,625 (SAR5,000). Harga ini adalah berpandukan kepada pakej 'haji bajet' yang perlu disediakan kesemua agensi pengurusan jemaah tempatan di sana.

Bagaimanapun bagi yang mengambil pakej ini, mereka masih perlu membayar beberapa kos tambahan seperti tiket keretapi dan beberapa tambahan lain. Dengan bayaran itu, semua jemaah tempatan disediakan makanan 3 kali sehari, minuman tanpa had, kemudahan perubatan, sekuriti dan juga penyeliaan fasiliti.

Bagi golongan warga tempatan yang berkemampuan, ada tiga pakej lebih lengkap disediakan kepada mereka. Pakej pertama bermula pada harga RM13,635, yang kedua berharga RM16,185 dan yang paling mahal dikenakan kos RM18,639.

Walaupun tak perlu terbang ke Mekah bagi menunaikan ibadah haji, kos untuk warga tempatan masih layak dikira tinggi kan?

Kita di Malaysia mungkin sudah biasa dengan sistem subsidi yang diaplikasi bagi merendahkan kos ibadah haji jemaah setiap tahun.

Selain kita beberapa negara lain seperti Indonesia dan juga India turut mempunyai sistem pensubsidian membolehkan masyarakat Muslim yang menetap di sana, perlu membayar amaun lebih rendah berbanding sepatutnya.

Namun India telah mula menamatkan pemberian subsidi ini secara berperingkat, bermula pada tahun 2012 secara berperingkat, dengan pemansuhan penuh bagi kesemua jemaah ternoktah dalam tahun 2018.

Program pemberian subsidi di India sudah dimulakan sejak tahun 1954 melalui subsidi tiket kapal terbang. sebelum diperluaskan merangkumi skop lebih besar.

Sebelum pemansuhan, kerajaan India menanggung sekitar RM7,665 untuk seorang jemaah haji. Pemansuhan Ini dilakukan selaras dengan dasar kerajaan India yang mahu merasionalisasikan peruntukan, untuk kegunaan lebih luas dalam membantu kumpulan minoriti di India.

Bagi Indonesia, sistem subsidi untuk jemaah haji mereka dikelolakan oleh Badan Pengelola Keuangan Haji (BPKH) yang bertanggungjawab mengendalikan wang simpanan jemaah, di mana keuntungan pelaburannya akan digunakan untuk menjana subsidi yang bakal diagihkan.

BPKH sebelum ini dilaporkan menanggung kira-kira 35% daripada kos keseluruhan sepatutnya yang perlu dibayar jemaah, tetapi baru saja mengumumkan pengurangan subsidi yang bakal menyebabkan bayaran mengerjakan haji meningkat.

Kos sebenar jemaah haji Indonesia ketika ini adalah kira-kira RM20,565 (70 juta rupiah) dan jemaah akan perlu membayar anggaran separuh, iaitu RM10,285 atau 35 juta rupiah.

Sekiranya kita membandingkan kos purata bayaran mengerjakan ibadah haji di antara negara Asia Tenggara yang mempunyai kepadatan peratusan masyarakat Islam di dalamnya, empat negara boleh dijadikan perbandingan iaitu Malaysia, Brunei, Indonesia dan SIngapura.

Kos jemaah haji dari Malaysia dan Indonesia merupakan dua yang termurah walaupun secara atas kertas Indonesia adalah yang paling rendah.

Seperti yang kami katakan, kos sebenar seorang jemaah haji Indonesia adalah RM20,565 dan bagi Malaysia anggaran yang terbaru dianggarkan akan naik sekitar RM25,000.

Subsidi menjadikan kos jemaah Indonesia turun kepada RM10,285 belum mengambil kira wang sejumlah RM1688 yang akan dipulangkan kepada jemaah di Arab Saudi, sebagai bantuan perbelanjaan.

Sementara itu kos bagi jemaah Malaysia adalah sekitar RM9,980 mengikut kadar lama.

Bagaimanapun wujud beberapa kelebihan yang ada dalam pakej haji bagi rakyat Malaysia yang memberikan jemaah kita lebih kemudahan berbanding jemaah Indonesia, khasnya apabila melibatkan penginapan dan kemudahan yang disediakan selain jumlah hari yang lebih lama di tanah suci Mekah.

Dua negara lebih kecil iaitu Singapura dan Brunei pula masing-masing secara puratanya mempunyai kos mengerjakan haji lebih tinggi, dengan Brunei mempunyai kos tertinggi. Rakyat Singapura dengan kuota jemaah sekitar 800 orang perlu mengeluarkan sekitar RM22,471 minima untuk perbelanjaan jemaah haji tanpa subsidi.

Manakala Brunei mempunyai purata RM37,950 perlu dibelanjakan untuk ke tanah suci Mekah dalam musim haji dengan kuota sekitar 320 ke 400 orang jemaah.

Berdasarkan kiraan, kos terbesar yang perlu ditanggung melibatkan seorang jemaah haji adalah kos penerbangan yang merangkumi hampir 40% daripada kos keseluruhan dan penginapan sekitar 30%.

Harus diingatkan kita dan Indonesia menggunakan sistem subsidi yang menurunkan kosnya. Persoalannya - sekiranya sistem subsidi ini dimansuhkan seperti apa yang telah berlaku di India, apa reaksi anda?


5 Golongan Yang Dibenarkan Tak Puasa Dalam Bulan Ramadan

Setiap kali tiba bulan Ramadan, masyarakat Islam di seluruh dunia akan mula menjalankan ibadah puasa; menahan diri dari makan dan minum daripada bermulanya fajar sehinggalah terbenamnya matahari selama satu bulan.

Dalam bulan ini jugalah kita akan mendengar kisah lucu dan menghiburkan tentang bagaimana sesetengah individu cuba ponteng puasa menggunakan pelbagai jenis helah.

Ada yang mengaku dirinya Cina atau India walaupun muka Melayu habis, ada yang sanggup masuk kedai makan ikut pintu belakang dan ada juga yang menggunakan alasan anak demi mendapatkan bekalan makanan untuk mengalas perut. Hanya untuk elak dari puasa punya pasal!

Daripada aspek agama Islam, memang ada kumpulan-kumpulan individu tertentu yang dibenarkan untuk tidak berpuasa. Siapakah golongan ini?

Individu wanita mendapat keistimewaan utama diringankan kewajipan berpuasa kerana wanita akan menjalani dua situasi unik hanya pada mereka; haid iaitu kitaran keluarnya darah yang dialami kesemua wanita secara berkala dan nifas di mana darah akibat kelahiran bayi masih mengalir.

Dua kategori melibatkan wanita ini membolehkan individu wanita itu untuk tidak berpuasa, kerana ibadah puasanya dianggap tidak sah sekiranya dilakukan. Membazir tenaga sajalah kalau dia masih cekal nak puasa.

Mana-mana wanita yang tidak menjalankan puasa wajib Ramadan bagaimanapun masih perlu menggantikan ibadah puasa yang tertangguh, mengikut tempoh hari di mana puasanya tidak dijalankan.

Gantinya sebaiknya dilakukan sebelum kehadiran bulan Ramadan tahun berikutnya, bagi mengelakkan denda bayaran beras atau fidyah mengikut kiraan hari yang gagal dilunaskan, dikenakan ke atas wanita itu.

Bagi wanita yang pernah merasai pengalaman menyusukan anak kecil, pasti mereka tahu betapa penatnya tubuh selepas setiap kali selesai menyusu kan? Itulah sebabnya keringanan diberikan kepada mana-mana wanita yang perlu menyusukan anak dalam bulan Ramadan.

Kebenaran ini bukan saja meliputi wanita yang menyusukan anak sendiri, bahkan turut meliputi wanita yang menjadi ibu susuan kepada anak pasangan lain dan juga anak berstatus luar nikah yang dibantu susuannya.

Walaupun demikian, sama seperti wanita yang sedang haid atau nifas - puasa yang ditangguhkan itu perlu diganti mengikut bilangan harinya. Dalam situasi tertentu berdasarkan keadaan wanita atau anak itu juga boleh memerlukan wanita itu membayar fidyah ke atas keringanan yang telah diterimanya.

Jika wanita itu perlu menyusukan suaminya, itu tidaklah boleh dianggap layak untuk tidak berpuasa ya. Nampak lawak, tetapi ini perkara yang perlu disebut.

Kategori ketiga orang yang dibenarkan tidak berpuasa melibatkan individu yang sakit yang dikategorikan berat, di mana apabila dia berpuasa risiko penyakit itu melarat menjadi lebih tinggi.

Sebagai contoh, ada pesakit yang perlu minum air secara berkala bagi mengelakkan organ dalaman tubuh mereka rosak. Sekiranya mereka tidak minum air, tubuh mereka akan terkesan.

Status penggantian puasanya bergantung kepada kategori pesakit itu yang dibahagikan kepada dua; pertama dia ada harapan untuk sembuh dan yang kedua, dia tiada harapan untuk sembuh.

Bagi mereka yang boleh sembuh, mereka perlu menggantikan puasa yang tidak dijalankan selepas mereka sembuh.

Sementara untuk individu yang tiada harapan untuk sembuh diiktiraf tidak lagi sesuai berpuasa sepanjang hayat, mereka tidak perlu berpuasa dalam bulan Ramadan tetapi perlu membayar fidyah untuk setiap hari mereka meninggalkan puasa.

Dalam erti kata lain, sekiranya doktor menasihatkan pesakit untuk tidak berpuasa - dengarlah. Perlu diperjelaskan - 'sakit hati dengan perangai orang lain' tidak diterima sebagai kategori sakit.

Untuk sesetengah individu yang tidak bernasib baik, mereka diberikan tarikh temu janji pemeriksaan perubatan yang kebetulan pula jatuh dalam bulan Ramadan.

Bukan semua prosedur perubatan dianggap akan membatalkan puasa seseorang, kerana syarat jenis prosedur yang dibenarkan untuk tidak berpuasa haruslah difahami.

Secara asasnya, apa saja prosedur yang memerlukan peralatan seperti tiub atau kamera masuk ke dalam bahagian berongga badan seperti telinga, hidung, mulut, salur kencing dan sebagainya dianggap membatalkan puasa.

Selain itu, seseorang yang pengsan selepas diberikan ubat bius juga dianggap dibenarkan untuk tidak berpuasa. Bagaimanapun situasi ini dikatakan bergantung kepada selama mana dia pengsan.

Seandainya dia sudah berniat puasa hari sebelumnya dan sedar ketika waktu masih siang, ibadah puasanya dianggap masih berlangsung.

Sekiranya dia berniat puasa tetapi kemudiannya dibius sepanjang tempoh sepatutnya puasa berlangsung, puasanya dianggap tidak sah dan perlu diganti.

Musafir atau orang yang sedang dalam perjalanan turut diberikan pengecualian daripada menjalankan ibadah puasa Ramadan, asalkan perjalanannya merangkumi jarak melebihi 81 kilometer tak kiralah apa jenis pengangkutan yang digunakannya.

Walaupun demikian, puasa yang tidak dilakukan itu tetap perlu digantikan mengikut bilangan hari di mana dia tidak berpuasa.

Pasti ada yang tertanya-tanya sekiranya seseorang itu mampu berpuasa ketika bermusafir, adakah elok dia meneruskan ibadah puasa beliau atau lebih baik dia berbuka puasa lalu makan dan minum? Ada 3 pendapat di sini.

Kebanyakan mazhab berpendapat adalah lebih baik berpuasa daripada berbuka sekiranya mampu, kecuali Mazhab Hanbali yang memegang pendapat adalah lebih baik berbuka daripada berpuasa semasa dalam situasi musafir.

Pendapat ketiga pula bersifat jalan tengah, memberikan pilihan kepada individu itu bergantung kepada risiko mudarat yang boleh menimpa seseorang musafir. Sekiranya tidak berpuasa memudahkan dirinya, seeloknya dia tidak berpuasa.

Seandainya dengan berpuasa individu itu merasakan lebih nikmat urusannya kerana tidak perlu menggantikan puasa serta memberi dia peluang untuk merasai pengalaman berbuka puasa bersama umat Islam di kawasan musafirnya, maka seeloknya dia teruskan ibadah puasa.

Jadi pilihan terletak di tangan anda sekiranya anda sedang dalam perjalanan pulang ke kampung. Kalau kawan sindir anda lembik kerana tak puasa walaupun naik kapal terbang, anggap sajalah itu sebagai cabaran Ramadan anda. Asalkan perjanan anda melebihi jarak yang ditetapkan.


Undang-undang Trafik Pelik dari Seluruh Dunia

Dengan bermulanya pembukaan sempadan negara selepas memasuki fasa endemik Covid-19, ramai rakyat dan pelancong yang mula merancang atau sudahpun mula menjelajah ke seluruh pelosok dunia.

Bagaimanapun, sebelum anda bertolak ke mana-mana negara asing, sudah pasti anda akan mengkaji terlebih dahulu apa yang boleh dan tidak boleh dibuat di negara tersebut.

Jika anda memilih untuk menyewa kenderaan dan memandu sendiri apabila tiba di destinasi, pastikan anda fahami dahulu peraturan dan undang-undang trafik di sana. Ini disebabkan terdapat pelbagai prosedur yang mungkin berbeza daripada undang-undang negara kita. Jangan sampai tersilap langkah kerana anda mungkin boleh disaman atau ditangkap pihak berkuasa.

Kami kongsikan beberapa undang-undang dari negara lain yang mungkin anda bakal kunjungi.

Tidak hairan jika dikatakan lebuh raya paling terkenal di dunia mungkin adalah autobahn yang terletak di Jerman. Hal ini demikian kerana di majoriti kawasan di sepanjang lebuh raya tersebut, tiada pematuhan had laju yang dikenakan. Pemandu bebas memandu mengikut kelajuan yang selesa buat mereka.

Bagaimanapun, sebelum memasuki laluan autobahn ini, setiap pemandu perlulah memastikan minyak kenderaan sentiasa mencukupi kerana mereka tidak dibenarkan berhenti sewenang-wenangnya di tepi lebuh raya dan ia menjadi suatu kesalahan lalu lintas.

Selain itu, pemandu dilarang memotong di bahagian kanan. Kenderaan yang bergerak perlahan perlu sentiasa berada di lorong kanan untuk memberi laluan kepada kenderaan yang lebih laju di sebelah kiri.

Seorang pemandu yang waras tidak akan pernah terfikir untuk memandu sambil menutup mata dengan kain. Secara logik, sudah semestinya perbuatan sebegitu mengundang bahaya dan tidak perlu dijadikan undang-undang.

Berlainan pula ceritanya di Alabama, Amerika Syarikat. Mungkin masyarakat di sana kerap ditangkap memandu sambil menutup mata sehinggakan kerajaan negeri terpaksa menggubal undang-undang khusus untuk mengelakkan pemanduan berbahaya sebegitu.

Walaupun Thailand terkenal sebagai lokasi pelancongan tepi laut namun para pengunjung dinasihatkan agar memakai baju terlebih dahulu apabila memandu menuju ke pantai atau sebelum bergerak pulang ke tempat penginapan.

Hal ini disebabkan undang-undang negara itu melarang sebarang aksi tidak sopan atau tidak memakai baju di khalayak ramai. Sekiranya didapati bersalah, pelaku boleh didenda tidak melebihi 500 baht (RM62).

Di Sweden dan beberapa negara Scandinavia lain, pemandu diwajibkan memasang lampu kenderaan walaupun pada waktu siang. Penggunaan Daytime Running Light (DRL) pada kereta sudah menjadi satu perkara biasa bagi pemandu di sana.

Cuaca yang tidak menentu dan keadaan yang gelap sepanjang hari semasa musim sejuk menyebabkan undang-undang ini dikenakan sebagai langkah keselamatan bagi semua pemandu yang berada di atas jalan raya.

Jika anda sudah biasa makan atau minum kopi dalam kenderaan sewaktu dalam perjalanan ke mana-mana, anda mungkin sukar menyesuaikan diri di Cyprus. Di sana, perbuatan makan dan minum semasa memandu adalah dilarang sama sekali kerana dilaporkan boleh mengakibatkan pemandu kehilangan fokus.

Dalam satu kajian yang dilakukan oleh Pentadbiran Keselamatan Lalu Lintas Lebuhraya Kebangsaan Amerika Syarikat, sebanyak 80% kemalangan dan 65% hampir kemalangan adalah disebabkan makan sambil memandu.

Selain itu, pemandu dilarang merokok sekiranya terdapat kanak-kanak di bawah 16 tahun di dalam kenderaan.

Di Manila, pihak berkuasa Lembaga Pembangunan Metropolitan Manila (MMDA) telah pun menguatkuasakan undang-undang pengekodan nombor plat yang berjaya mengurangkan kesesakan trafik di bandar tersebut sehingga 20 peratus.

Mengikut peraturan itu, kenderaan dengan nombor plat berakhir dengan 1 dan 2 tidak boleh menggunakan jalan raya pada waktu sibuk setiap Isnin; nombor akhir 3 dan 4 dilarang masuk pada setiap Selasa; nombor 5 dan 6 pada hari Rabu; 7 dan 8 pada hari Khamis; serta 9 dan 10 pada setiap Jumaat.

Ini bermakna, jika nombor plat anda adalah WYU5235, maka anda tidak dibenarkan memandu di bandar Manila pada setiap hari Rabu.

Terkini, MMDA bercadang untuk mengurangkan lagi kadar kesesakan trafik sehingga 40 atau 50 peratus dengan penggunaan plat berakhir nombor ganjil atau genap pada hari-hari tertentu sahaja.

Semasa musim hujan, jalan-jalan mungkin akan dinaiki air dan dipenuhi lopak berlumpur. Di negara yang sangat mementingkan adab dan budi bahasa seperti Jepun, pejalan kaki sering diberikan keutamaan berbanding pemandu.

Menurut undang-undang di sana, sekiranya anda memandu dan memercikkan air kepada mana-mana pejalan kaki, anda boleh dikenakan denda sebanyak 6,000 yen (RM205). Selain membayar denda, anda juga perlu membayar kos membersihkan pakaian bagi mangsa.


Kisah Bekas Menteri Kewangan Afghanistan Yang Kini Pemandu Uber

Risiko melibatkan diri dalam politik kepada jatuh bangun hidup seseorang, sama sekali sukar untuk diduga.

Bagi seseorang yang membuat keputusan untuk menceburi politik sebagai karier, mereka sudah memahami risiko apa yang boleh berlaku kepada mereka. Hidup senang ketika senang, jatuh terduduk ketika susah merupakan asam garam yang perlu diterima.

Apa pula kisahnya bagi kumpulan menteri kabinet di Afghanistan, yang terpaksa melarikan diri selepas pihak Taliban kembali merampas kuasa pemerintahan di sana?

Untuk salah seorang bekas Menteri paling kanannya, menyara hidup sebagai pemandu teksi Uber adalah jalan terbaik yang perlu ditempuhinya.

Selepas proses pengunduran pasukan pelindung tentera Amerika Syarikat dari Afghanistan bermula pada bulan Februari 2020, ekoran perjanjian yang telah dicapai di antara kerajaan Amerika Syarikat dengan pimpinan tertinggi Taliban - kerajaan Afghanistan ketika itu di bawah kabinet Ashraf Ghani mula menyedari kedudukan mereka sebagai kerajaan seperti telur dihujung tanduk.

Ramalan rampasan kuasa bertukar menjadi realiti selepas Taliban melancarkan operasi yang berakhir dengan kejatuhan kerajaan Ashraf Ghani, pada pertengahan bulan Ogos tahun 2021.

Presiden Ashraf Ghani bertindak melarikan diri, dikatakan bersama-sama lebih 200 orang individu lain melibatkan pegawai, ahli parlimen dan juga barisan menteri kabinetnya; destinasi mereka sama ada ke Emiriyah Arab Bersatu, Uzbekistan, Tajikistan, Oman dan juga Arab Saudi.

Salah seorang yang sempat melarikan diri lebih awal adalah Khalid Payenda, ketika itu bergelar menteri kewangan. Khalid hanya mula berkhidmat sebagai menteri kewangan Afghanistan dalam kabinet pentadbiran Ashraf Ghani pada bulan Januari 2021.

Tidak sampai setahun mentadbir, Khalid terpaksa melepaskan jawatannya pada 10 Ogos 2021 disebabkan konflik di antara dia dan Presidennya.

Walaupun rakan sekabinetnya ramai yang melepaskan kuasa akibat Taliban, Khalid bertindak lebih awal ekoran perselisihan fahamnya dengan Presiden Ashraf Ghani sendiri atas beberapa isu.

Bimbang akan dipenjarakan ekoran konflik, Khalid melepaskan jawatan dipegangnya membawa seluruh keluarganya ke Amerika Syarikat untuk menyelamatkan diri.

Apa yang kita tahu punca konflik di antara Khalid dan Ashraf bermula selepas kementerian di bawah kendalian Khalid, enggan meluluskan pembiayaan yang diarahkan Ashraf melibatkan sebuah syarikat dari Lubnan.

Tidak lama itu selepas Taliban kembali, keluar laporan yang menyatakan bagaimana (bekas) Presiden Ashraf Ghani yang sempat melarikan diri dikatakan turut membawa wang ringgit berjumlah hampir RM715 juta - dipercayai wang milik kerajaan Afghanistan.

Seorang yang berpengalaman luas dalam bidang kewangan, Khalid memainkan peranan besar dalam membangunkan dasar-dasar ekonomi moden Afghanistan semasa dilantik oleh Bank Dunia sebagai ahli ekonomi.

Khalid kemudian berkhidmat sebagai timbalan menteri kewangan Afghanistan sehingga tahun 2018, sebelum naik memangku jawatan kanan itu.

Tahap pendidikannya bukan calang-calang. Beliau pemegang ijazah Universiti Preston dalam bidang akaun, MBA dalam bidang kewangan dan perbankan serta berkelulusan sarjana dalam bidang pembangunan polisi ekonomi dari University of Illinois Urbana-Champaign di Amerika Syarikat.

Ketika kemuncak kerjaya, Khalid diberikan tanggungjawab besar merencana dan merancang bajet berbilion ringgi bagi pembangunan negaranya hasil bantuan negara luar, bagi membolehkan Afghanistan keluar daripada perangkap kewangan yang telah menghantui mereka sekian lama.

Tetapi pada hari ini semasa anda sedang membaca artikel ini, Khalid hidupnya sudah berubah lebih sibuk memastikan kutipan pendapatannya sebagai pemandu Uber cukup setiap hari, bagi membolehkan dia menyara keluarganya.

Dengan memandu kereta jenis Honda Accord, Khalid kini menyara hidup memandu penumpang ke sana ke mari dipandu aplikasi Uber secara sepenuh masa.

Setiap hari dia mensasarkan pendapatan sekitar $150 untuk kerja lebih 6 jam, bagi memastikan kuota pada hari itu dipenuhi.

Khalid juga mengakui tekun untuk cuba mendapatkan bonus tambahan yang diberikan Uber, sekiranya dia berjaya melengkapkan 50 perjalanan dalam tempoh waktu tertentu dengan tambahan $95 akan diberikan kepadanya.

Amaun itu walaupun jauh lebih kecil berbanding angka yang diselianya sebagai menteri kewangan, pada Khalid sangat membantu. Walau bagaimanapun Khalid tetap tidak dapat mengelakkan diri daripada menyesali apa yang telah terjadi kepada negaranya.

Kerajaan Amerika Syarikat ketika ini bermain talam dua muka; memainkan peranan besar sehingga kembalinya Taliban dan pada masa yang sama berani menyalahkan bekas kerajaan Afghanistan di bawah Ashraf Ghani terlalu mudah menyerah kalah, walaupun bantuan ketenteraan dan pertahanan sudah disediakan melawan kembalinya Taliban.

Perkara paling dikesali Khalid adalah ketiadaan keazaman secara kolektif masyarakat Afghanistan untuk mengubah nasib sendiri; termasuklah kegagalannya melaksanakan dasar-dasar yang lebih membantu masyarakat di negaranya dalam tempoh singkat dia memegang kuasa.

Setiap kali ada penumpang menaiki keretanya, loghat suara Khalid yang masih pekat dengan telo asalnya menimbulkan pertanyaan.

Dia tidak malu untuk mengaku dia hadir sebagai migran dari Afghanistan. Tetapi hanya penumpang bertuah saja mungkin akan mengenali dia juga sebenarnya bekas menteri kewangan negara itu.

Selain menyara hidup dengan memandu teksi, Khalid juga mendapat jemputan untuk memberikan ceramah di insititusi pendidikan tinggi bagi berkongsikan perspektifnya dalam perihal ekonomi.

Namun rezeki sebegitu tidak konsisten. Tidak ada apa yang lebih menggembirakan Khalid ketika ini selain daripada selesai menurunkan penumpangnya di destinasi dengan selamat.

Untung-untung penumpang yang berpuas hati dengan servis yang ditawarkan bekas menteri kewangan Afghanistan ini akan menambah bayaran sebagai tips.

Menjelang pagi, Uber mula menawarkan bonus tambahan bagi pemandu yang sanggup bekerja lewat malam di antara jam 1 ke 2 pagi.

Khalid tidak melepaskan peluang itu meneruskan pemanduan mencari pesanan, walaupun penumpang pada jam sedemikian biasanya dalam keadaan mabuk dan sebenarnya sukar untuk dihadapi.

Begitulah roda kehidupan. Ada masa kita duduk di atas, ada masa kita terletak di bawah.